text:
1Chaykunata nispanmi Jesusqa Galilea provinciamanta Jordán mayuq inti lloqsimuy chimpanpi Judeaq hap'iyninman rirqan. 2Hinan paypa qhepanta askha runakuna rirqan, chaypitaq onqosqakunata qhaliyachirqan. 3Wakin fariseokunataq Jesusman asuykurqanku, wateqayta munaspataq tapurqanku: –¿Atikunchu ima hawallapas qosaq warminmanta t'aqakuynin? nispa. 4Chaymi Jesusqa paykunata nirqan: –¿Manachu Diospa Simin Qelqata leerqankichis? Diosqa qallariypi kamarqan qharita warmitawanmi. 5Diospa Simin Qelqan nin: “Chayraykun runaqa taytantapas mamantapas saqepunqa, hinaspan warminman hukllachaykakapunqa, huk cuerpollataq kapunqaku”, nispa. 6Chay hinaqa, manan iskayñachu kanku aswanpas huk cuerpollañan. Chayrayku, runaqa Diospa hukllachasqantaqa ama t'aqachunchu, nispa. 7Fariseokunan Jesusta tapullarqankutaq: –¿Imaraykutaq Moisesqa kamachikurqan t'aqanakuy qelqata haywaspa warminmanta t'aqakunanta? nispa. 8Chaymi Jesusqa paykunata nirqan: –Moisesqa rumi sonqo kaqtiykichismi saqerqasunkichis warmiykichismanta t'aqakunaykichispaq. Ichaqa manan hinachu qallariypiqa karqan. 9Chayraykun ñoqaqa niykichis: Pipas warminmanta ima hawallapas t'aqakunman wak qhariwan mana wasanchashaqtin, hinaspa wak warmiwan casarakapunman chayqa, wasanchay huchatan ruwan, nispa. 10Hinan yachachisqankunaqa Jesusta nirqanku: –Warminwan qhariq chay hina kawsaynin kanan kaqtinqa, mana casarakuyllañan allin, nispa. 11Chaymi Jesusqa paykunata nirqan: –Manan llapa runachu kay yachachikuytaqa umapi hap'inku, aswanpas pikunamanchus Diosqa yachachin chaykunallan entiendenku. 12Kanmi nacesqanmantapacha mana warminayachikuqkuna, mana qharinayachikuqkuna. Kallantaqmi runakunaq kapasqanpas, wakintaqmi mana munankuchu warmiyoq qhariyoq kayta Hanaq pacha qhapaqsuyurayku. Pipas chay hina kayta atiqqa kallachun, nispa. 13Jesusmanmi wawakunata pusamurqanku, paykunata llamiykunanpaq Diosmanta mañapunanpaqwan. Hinan yachachisqankunaqa pusamuqkunata phiñarirqanku. 14Jesustaq nirqan: –Wawakunaqa hinalla ñoqaman hamuchunku, ama paykunataqa hark'aychischu, paykuna hina kaqkunapaqmi Hanaq pacha qhapaqsuyuqa, nispa. 15Wawakuna patamanmi makinta churaykurqan, chaymantataq ripurqan. 16Huk runan Jesusman asuykuspa nirqan: –Yachachikuq, ¿ima allintataq ruwasaq wiñay kawsayniyoq kanaypaq? nispa. 17Chaymi Jesusqa nirqan: –¿Imanaqtintaq allinkaqmanta tapuwanki? Diosllan allinqa. Wiñay kawsayniyoqchus kayta munanki chayqa, Diospa kamachikuyninkunata hunt'ay, nispa. 18Chay runataq nirqan: –Chaykunari, ¿mayqen kamachikuykunataq? nispa. Hinan Jesusqa nirqan: –Aman pitapas wañuchinkichu, aman wasanchankichu, aman suwakunkichu, aman llullakuspa tumpankichu. 19Taytaykita mamaykitan respetanki, hinallataq runa-masiykitapas qan kikiykita hina munakunki, nispa. 20Chaymi chay waynaqa nirqan: –Lliwtan chaykunataqa hunt'aniña. ¿Imaraqtaq ruwanay? nispa. 21Jesustaq nirqan: –Chanin kayta munanki chayqa, rispa kaqniykikunata vendemuy, wakchakunamantaq qomuy, hinaspa qhepayta hamuy. Hinan hanaq pachapi qhapaq kayniyki kanqa, nispa. 22Waynataq chayta uyarispa llakisqa ripurqan, sinchi qhapaq kasqanrayku. 23Hinan Jesusqa yachachisqankunata nirqan: –Cheqaqtan niykichis, may sasapunin qhapaq runapaqqa Hanaq pacha qhapaqsuyuman haykuyninqa kanqa. 24Nillaykichistaqmi camelloraqmi yawriq ninrin suchuyta atinman Diospa qhapaqsuyunman qhapaqpa haykunanmantaqa. 25Yachachisqankunataq chayta uyarispa sinchita musphaspa nirqanku: –Chay hinari, ¿pillañataq qespichisqaqa kanman? nispanku. 26Hinan Jesusqa paykunata qhawarispa nirqan: –Runakunapaqqa mana atikuqmi kayqa, Diospaqmi ichaqa tukuy imapas atikun, nispa. 27Chaymi Pedroqa Jesusta nirqan: –Ñoqaykuqa imaymanaykuta saqemuspaykun qanwan purishayku. ¿Imataq ñoqaykupaqri kanqa? nispa. 28Jesustaq paykunata nirqan: –Cheqaqtan niykichis, tukuy imapas mosoqyachisqa kaqtinmi, Runaq Churin kamachikuy qhapaq tiyananpi tiyaykuqtin, qankunapas ñoqawan purisqaykichisrayku chunka iskayniyoq tiyanakunapi tiyaykullankichistaq, Israelpa chunka iskayniyoq ayllunta juzgaspa kamachinaykichispaq. 29Pipas wasintapas, wawqenkunatapas, panankunatapas, taytantapas, mamantapas, wawankunatapas, chakrankunatapas ñoqarayku saqemuqmanqa Diosmi pachak kutitawanraq qopunqa, hinallataq wiñay kawsaytapas qonqa. 30Ichaqa kunan p'unchay askha hatunpaq qhawasqakunan pisipaq qhawasqa kanqaku, kunan p'unchay pisipaq qhawasqakunataq hatunpaq qhawasqa kanqaku.
Copyright
Learn More


c: text/html

text:
Chinchay Hatunmayu suyu
Chinchay Hatunmayu suyu (Purtuyis simipi: Estado do Rio Grande do Norte) nisqaqa Brasil mama llaqtapi huk suyum. Uma llaqta: Natal.
Wiñay kawsay[llamk'apuy | pukyuta llamk'apuy]
Pulitika rakiy[llamk'apuy | pukyuta llamk'apuy]
Hatun llaqtakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Chinchay Hatunmayu suyu.
- Uficial qillqa web
- Chinchay Hatunmayu Anuário Estatístico

robotstxt: allowed

filter: keep


text:
Girma Wolde-Giorgis
Girma Wolde-Giorgis (Amhara simipi: ግርማ ወልደ ጊዮርጊስ) sutiyuq runaqa (* 8 ñiqin qhapaq raymi killapi 1924 watapi paqarisqa Adis Ababa llaqtapi - ) huk Ithiyupya mama llaqtapi ruruchinap kamaqninmi, awqaq pusaq wan pulitiku karqan.
Tayta: ; Mama: .
Warmi:
Churinkuna (5): .
Yuyarina
Willay pukuykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Girma Wolde-Giorgis.


text:
1Tesalónica marcacho caycag yäracog mayëcuna: Wauguintsi Silaswan y Timoteuwan noga Pablo cay cartata gamcunapag apaycätsimö. Tayta Diosnintsita y [Señornintsi Jesucristutami] manacuycä cuyapäshushpayqui ali cawayta goyculäshunayquipag. 2Waugui-panicuna, imaypis Tayta Diosnintsita manacärë yanapashunayquipag. Tsaynogpis payta manacur agradëcicurcaycä payman yäracärishgayquipita, ali cagcunalata rurar cawapäcushgayquipita y pï-maywanpis cuyanacärishgayquipitami. Tsaynogpis payta agradëcicärë gamcuna imanog nacarpis Jesucristo cutimunanpag cashganta musyar mana ajayaypa shuyäcuptiquimi. 4Gamcuna cagcho Santu Espiritupa munayninwan wilacäriptë Jesucristupa wilacuyninta cushishgami chasquicärergayqui. Tsaynog chasquicärergayqui wilacärishgä rasun cag cashganta Santu Espíritu tantyatsishuptiquimi. Tsaynog chasquicäriptiquimi musyapäcö Tayta Diosnintsi cuyapar acrapäcushushgayquita. Ricapäcamashcanquimi gamcuna-raycu imanog cawapäcushgätapis. 6Tsaymi ali wilacuyta chasquicushgayquipita nogacunanog y Jesucristunog nacaptiquipis Santu Espíritu yanapaycäshunqui cushishgala cawapäcunayquipag. 7Tsaynog cawapäcushgayquita musyarmi Macedonia y Acaya provinciacunacho cag waugui-panicuna tantyacurcaycan runacuna nacatsiptinpis gamcunanog Tayta Diosnintsiman yäracur cushishga cawananpag. 8Tsaynoglami gamcunapita wilacogcuna aywarcaycan may-tsaychöpis Jesucristupa wilacuyninta wilacunanpag. Wilacorga Tayta Diosman shumag yäracärishgayquitapis wilacurcaycanmi. Tsaymi mana wilapaptëpis may-tsaycho runacuna musyarcaycan Tayta Diosnintsiman yäracuycashgayquita. 9Tsaynoglami may-tsaychöpis musyarcaycan ali chasquipäcamashgayquita. Tsaynogpis musyarcaycan ïdulucunata adoranayquipa trucanga Tayta Diosnintsitana adorarcaycashgayquitami. 10Tsaynogpis musyarcaycan Tayta Diospa tsurin Jesucristo gloriapita cutimunanpag cashganta shuyarpaycashgayquita. Paytami Tayta Diosnintsi cawaritsimushga wanushganpita. Paymi salvamäshun Tayta Diosnintsi rabiashpan juicio final junag infiernuman mana gaycamänantsipag.
Copyright
Learn More


text:
Helena (santu)
Flavia Iulia Helena Santa Elena, Constantinopolispi Elena, sutiyuq warmiqa (* 250 watapi paqarisqa Drépano llaqtapi - † 330 watapi wañusqa Roma llaqtapi) huk kathuliku wan orthodoksa Santu karqan.
18 ñiqin chakra yapuy killapi Santa Elena kathuliku raymi p'unchawninmi.
21 ñiqin aymuray killapi Santa Helena orthodoksa raymi p'unchawninmi.
Tayta: ; Mama: .
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Helena (santu).
- Web católica sobre los primeros cristianos


text:
1Jananmanpis Jesús niran: ‹‹Sumaj tantiyacunquiman. Tayta Diosninchi munayniyuj cashpan llapan runata maquinçhu purichinga. Chayta waquinniquipis manaraj wañullarmi ricanquipaj.›› 2Chaypita sujta junajta Pedruta, Santiaguta, Juanta pushacurcur puntaman Jesús jigaran. Puntaçhu quimsan purïshijnincunalla ricapaycaptin, achic-achicyaycajman Jesús ticracuriran. 3Müdananpis llutpi utcunuy achicyaypa achicyacurcuran. Chaynuy pï tacshacurpis, mana yurajyächinchu. 4Unay willacuj Elíaswan Moiséspis ricariparcur, Jesúswan parlaycaran. 5- 6Chaura purïshijnincuna juyupa mancharicäcuran. Rimapacuytapis mana camäpacuranchu. Chaypis Pedro sumaj mana yarpaçhacullar niran: ‹‹Tayta Jesús, cayçhüga alli juyäcuymi. Quimsa tacmata rurarishaj: jucta jampaj, jucta Moiséspaj, jucta Elíaspaj.›› 7Chaynuy ricapaycaptillan, quimsanta pucutay chapacurcuran. Pucutay rurinpitana Tayta Diosninchi nimuran: ‹‹Jesúsga cuyay Wawämi. Shiminta wiyacuy.›› 8Purïshijnincunana ricaçhacurishançhu quiquillanta Jesústa ricaran. Waquin mana carannachu. 9Puntapita yarpaycämushançhu purïshijnincunata Jesús willaparan: ‹‹Tayta Diosninchi caçhamasha. Canan ricashayquita pitapis ama willapanquichu wañushäpita manaraj cawarimushäcaman›› nir. 10Quimsan musyajcuna pitapis mana willaparanchu. Ichanga quiquin-puralla parlanacäriran: ‹‹¿Imanuyparaj wañushanpita cawarimunga?›› nir. 11Chaynuy niptin, paycuna tapuran: ‹‹¿Imanirtaj Moiséspa shiminta yaçhajcuna willacun: ‹Elías shamushanpitaraj Washäcuj shamunga› nir?›› 12Chaura Jesús niran: ‹‹Au, rasunpa Elías cutimur, runacunata anyapanga Tayta Diosninchipa shungun munashannuy cawananpaj. Chaypis Tayta Diosninchipa shimin isquirbirashançhu nin: ‹Tayta Diosninchipa caçhan captinsi, Washäcujta runacuna ñacachinga. Pampaman çhurar, wasguingapaj.› 13Chaypis tantiyacunquiman. Elías mayna shamusha. Paytapis Tayta Diosninchipa shiminçhu isquirbirashan-jina tucuyta rurasha. Juyupa ñacachisha.›› 14Chaura waquin purïshijnincunaman cutir, achcaj runa juturpaycajta tariran. Purïshijnincunana Moiséspa shiminta yaçhajcunawan tincupänacurcaycaran. 15Jesústa ricar, wamayar juclla tariparan. 16Chaura Jesús tapuran: ‹‹¿Imapitataj tincupänacurcaycanqui?›› nir. 17Juc runana çhaupipita nimuran: ‹‹Tayta, supay upayächishan wamräta apallämushcä. 18Charir, mayçhüpis sajtar ushyan. Lausallana shiminpita aycun. Quirunta caçh-caçhyaylla uçhun. Uyutacäcun. Waquin purïshijniquicunata mañacurä supayta jargunanpaj. Ichanga mana camäpacuranchu.›› 19Jesúsna niran: ‹‹Jamcuna Tayta Diosninchiman mana yupachicunquichu. ¿Imaycamanraj tantiyachishayqui? Mana yupachicamaptiquim, yamacashcäna.›› Wamrapa papänintana niran: ‹‹Wamrayquita mä, apamuy.›› 20Chaura apapuptin Jesústa ricärir, supay wamrata sajtar ushyariran. Chaymi wamra juçhpacaçharanraj. Lausallata ajturan. 21Chaura wamrapa papäninta Jesús tapuran: ‹‹¿Imaypita-pachanataj jishyan?›› nir. Tapuptin, niran: ‹‹Mallwa cashanpita-pacha. 22Achca cutina wañuchiyta munar, ninamanpis, yacumanpis jitarpuran. Tayta, camäpacur, llaquipaycallämay. Yanapaycallämay, ari.›› 23Chaura Jesús niran: ‹‹¿Imanirtaj: ‹Camäpacur, yanapaycallämay› nimanqui? Tayta Diosninchiman yupachicuptinchi, paymi llapantapis camacächin.›› 24Chaura wamrapa papänin juclla niran: ‹‹Payman yupachicümi. Sumaj yupachicunäpaj yanapaycallämay, ari.›› 25Chay-chicaj runa jutucarcaycajta ricar, Jesús supayta piñacuran: ‹‹Upayächicuj supay, cay wamrata caçhariy. Imaypis ama cutimuynachu›› nir. 26Chaura wamrata caçhariycuran. Sajtar ushyarir, japarir, supay aywacuran. Wamraga wañush-jina jitacäcuran. Chutaraycajta ricar, waquin runacuna: ‹‹Wañucäcushanam›› ninacäriran. 27Maquinpita Jesús chutariptinmi ichanga, wamra içhicurcuran. 28Chaypita juc wasiman Jesús yaycuran. Purïshijnincunana pacayllapa tapuran: ‹‹¿Imanirtaj nuwacuna supayta jarguyta mana camäpacushcächu?›› nir. 29Chaura niran: ‹‹Chay-niraj supayta Tayta Diosninchita mañacurraj jargunchi.›› 30Chaypita Galilea quinranpa Jesús aywaycaran. Pipis musyananta mana munaranchu. 31Manchäga purïshijnincunallata yaçhachir niran: ‹‹Tayta Diosninchi caçhamasha. Chaypis juc runa charimar, juyu runacunapa maquinman çhayachimanga. Paycunana wañuchimanga. Quimsa junajtam ichanga cawarimushaj.›› 32Purïshijnincunam ichanga tantiyayta mana atiparanchu. Tapucuytapis manchacuran. 33Chaypita Cafarnaún marcaman çhayaran. Wasinman yaycurir, purïshijnincunata Jesús tapuran: ‹‹¿Imanirtaj tincupänacushcanqui?›› nir. 34Tapuptin, llapan upällacaycäriran. Aywaycashançhu mayna tincupänacush caycaran: ‹‹¿Mayganchiraj mayur cayman çhayashun?›› nir. 35Chaymi Jesús çhunca ishcaywan purïshijnincunata niran: ‹‹Pipis mayur cayta munar, jipata purij cachun. Llapanpa mandu-rurajninraj cachun.›› 36Jinarcur llapanpa ricay ñawinçhu wamrata jayarcur margacurcur, 37niran: ‹‹Yupachicamashan-janan wamracunata alli ricajcuna nuwatapis alli ricaman. Nuwata alli ricamar, caçhamaj Tayta Diosninchitapis alli rican.›› 38Jinarcur Juan niran: ‹‹Tayta, nimashayquinuylla supayta jarguycajta ricapäcushcä. Chaypis mana purïshimaptinchi, miçhapäcushcä.›› 39Jesúsna niran: ‹‹Ama miçhanquimanchu. Pipis yupachicamashan-janan Tayta Diosnillanchi camacächishancunata rurar, mana ashllimangachu. 40Mana chiquimashpanchi yanapaycämanchi. 41Pipis: ‹Washäcuj Jesúspa purïshijnin canqui› nir yacullatasi macyaycushuptiqui, Tayta Diosninchipis alli ricar ayninta cutichinga.›› 42‹‹Wamra-jina llapan shungunwan nuwaman yupachicamajcunata juchaman jançhajcuna wañuyman çhayachun. Jatun-caray marayta cuncanman wallgaparcur yacu ruri-ruricaman wicaparinman. 43- 44‹‹Maquiqui juchata aparicachishuptiqui, muturinquiman. Ishcay maquiyuj caycar chacaj pachaman aywanayquipita alli canman juc-caj maquiyujlla cawaptiqui. Chacaj pachaçhu nina imaypis mana upingachu. 45- 46Çhaquiqui juchata aparicachishuptiqui, muturinquiman. Ishcay çhaquiyuj caycar chacaj pachaman aywanayquipita alli canman juc-caj çhaquiyujlla cawaptiqui. 47Ñawiqui juchata aparicachishuptiqui, ujtirinquiman. Ishcay ñawiyuj caycar chacaj pachaman aywanayquipita alli canman juc-caj ñawiyujlla manchapacur cawaptiqui. Tayta Diosninchita manchapacur, maquinçhu cawachishunquipaj. 48‹Chacaj pachaçhu aycha curucuna mana wañunchu. Ninapis mana upinchu.› 49‹‹Pitapis juchaman jançhajcunata llapantam illararachinga caçhi ruparishan-jina. 50‹‹Caçhipis sumaj alli. Puchguynin illariptinmi ichanga, ¿yapay puchguyninman cutichinquimanchuraj? Mana. Chaymi caçhi alli cashan-jina jamcunapis Tayta Diosninchipa shungun munashannuylla cawanquiman. Alli ricanacur, juc shungulla cawanquiman.››
Copyright
Learn More


text:
1Jesuspa nunan ya'a Pablowan, Timoteom limaycälimuc Filipos malcaćhu lluy chalapacücunäta, mastá caminaycücunätawan yanapänincunäta. 2Quiquin Tayta Diosninchicwan Duyñunchic Jesuspa llaquipayninpïta jawca cawsay amcunaćhu caycuchun. 3Ñatac amcunapi imaypis yalpalmi Diosllanchicta sulpäta ucú. 4Chaynütacmi cushishalla amcunapi imaypis Diosta mañacú, 5chalapaculcäśhayqui muyunpi canancama allin willacuyćhu willacuywan yanapaycälimäśhayquipi. 6Chaymi chalapacuyá, Jesusninchic amcunaćhu chay allincäta allaycuśhannülla cutimuyninćhu lluy cabalalpunanta. 7Caynu amcunapi pinsanäpä cäsu canmi: masqui carsilcäćhu wićhalayaptïpis, ütac nunacunäta limapaśhtin, tantiachishtin cayaptïpis, ya'awan cuscatacmi Diospa llaquipayninćhüpis cayculanchic. Chaymi imaypis śhun'üchu cayalcanqui. 8Jesusninchicpa cuyacuyninwan licaycälinacpi maynu sumä-sumä munaśhäta Diosninchic tuquictam yaćhan. 9Ñatac Diostam mañacuyá quiquiqui-pula masta-masta cuyanaculcänayquipäpis, jinaman paypi sumä yaćhaycälinayquipäpis, tantiaycälinayquipäpis, 10jinal mayannin allin ütac mana allin caśhantapis sumäta tantiaycälinayquipä. Chayćha Jesusninchic cutimuyninpä mana juchayu allin śhun'uyüña caycälinqui 11paypa allin lulaynincunallawan sumä wayuyniyü-camalä. Jinaptinćha Diosninchic sumä alawaycuśha, altuman juluycuśha can'a. 12Chalapacü-masïcuna, lluy pasamäśhancunaca allin willacuy masta milananpä caśhanta yaćhaycäliy. 13Cayćhu llapallanmi, aśhta cuartilćhu cachacucunäpis Jesusninchic-laycu wićhaläśhäta yaćhapäcun. 14Caynu prïsu caśhäwanmi lluy-yupay chalapacü-masinchiccunapis Jesusninchicćhu caśhanpa masta callpanchacuyalcan mana pin'acullal nï manchalillal allin willacuyta lluy willaculcänanpä. 15Rasunpa waquinnincuna inbidicuyninwan ćhïnicuyninwanmi Jesusninchicpi willaculcan. Juccunam ichá allin śhun'unwan. 16Chay quiquillanpa munayninwan willaculcan “Chay wićhaläśhancäćhu masta ñacachinapä” nil ćhïnimayninwanmi. Juccunäñatacmi ichá Jesusninchicpa cuyacuyninpi allin willacuy-laycu cachacu-yupay sumäpa śhaycuśhäta yaćhapäcul willaculcan. 18Ñatac ¿imam ucaman? Ćhïnicuyninwan ütac allin śhun'uwan willaculpis Jesusninchicpïmi willacuyalcan. Jinaśhanmi sumä cushichiman. Mastalämi cushisha cayäpis, 19mañaculcäśhayquiwan Jesusninchicpa Ispiritunpa yanapayninwan wićhaläśhäpïta allin yalunäta yaćhayal'a. 20Chaynütac manam pin'acüchu lulanäta imaypis mana ipanchanäta śhun'üćhu tantiacuyal'a. Aśhwanpam balurní can'a Jesusninchicta altuman juluycunäpä, cananpis imaypis masqui cawsalpis ütac wañulpis. 21Cay cawsaynïćhu muspaynïpis Jesusllamanñamá; masqui wañulpis gänäñamá. 22Cay pachäćhu cawsalpis allinpälämi llapanpäpis caśhä. Chayurá sumä sasam mayanninta aclaycunapäpis. 23Ishcaynin śhun'üćhu cayaptinmi mana atipächu. Chaymi aybistá cay pachäta caćhayculña Jesusninchicwan cawsaytaña muná; cayćha mas allin ya'apa canman. 24Ñatac amcuna-laycu cawsanälämi. 25Cay śhun'üćhu mas caśhanpam amcunawan cawsaśhälä chalapacuyniquita, cushicuyniquita callpanchaycälinacpä. 26Chayurá amcunawan yapa caycuptinchic ya'a Jesusninchicwan cawsaśhä-laycućh Taytanchicta altuman julaycälinqui. 27Ñatac ima-ayca captinpis Jesusninchicpa willacuyninpa tincüninmannuy sumäpa cawsaycäliy. Chayćha watucüniqui śhamulpis ütac uyaliyllapis uyalisha allin willacuyman masïsu chalapacuśhtin juc śhun'ulla cayalcäta, jinaman llapayquipis juc nunanülla allin willacuynin milananpä lüchayäcänuy cayalcäta. 28Ñatac cuntracüniquicunap cärallanta ñawillanta licalcullal'a ama manchaculcaychu. Chayćha tantiapäcun'a mana atipänanta; amcunactañatacćha tantiachishunqui quiquin Diospa munayninwan binsipäcunayquita. 29Ñatac Jesusninchicman imam chalapaculcänallayquipächu manam ćhulaycälishulanqui, sinu'a pay-laycu ñacapäcunayquipäwantacmi. 30Rasunpa pay-laycu amcunawan cuscam ñacaycunchic unaypis cananpis licapämäśhayquinülla.
Copyright
Learn More


text:
1Chaymanta ñuka Juan muskuyninipishina kawarkani suk manchana laya animaltashina chay manllayba kochamanta llukshiptin. Chay animalka kanchis umayuk chunka wakrayuk karkan. Chunkantin wakrankuna koronayuk karkansapa. Chay kanchis umankunapi Tata Diosta rabyachinanpa killkadu shutinkuna tiyarkan. 2Chay kawashkayni manchana laya animalka yana pumashina karkan. Chakinkuna ishnachi chakinshina rikurirkan. Shimin pumapa shiminshina rikurirkan. Chaypina chay manllayba machakuyka chay manchana laya animalta sukaman yanaparkan sinchi kamachikuk kananpa. 3Chay kanchis umayuk animalpa suk umanpi wañunanpa laya kuchudu karkan. Wañunanpa laya kuchudu kashpapish alliyarkan. Chayta kawashpa tukuy runakuna sukaman almirashpa payta kreyishpa katirkansapa. 4Chay runakunaka chay manllayba machakuyta kuyarkansapa chay manchana laya animalta tukuy layapi atipachiptin. Chay manchana laya animaltapish kuyarkansapa. Kuyashpa rimarkansapa: “Mana ni pi payshina tukuy layata atipanchu rurayta. Mana ni pi paytaka atipankachu makayta.” 5Chaymanta chay manllayba machakuyka chay manchana laya animalta almitirkan Tata Diosta rabyachishpa washanchashpa rimananpa mana alli kananta. Chaymanta yanaparkan chusku chunka ishkay killata sinchita kamachikunanpa. 6Chashna almitiptin chay manchana laya animalka Tata Diosta sukaman rabyachishpa washanchashpa rimarkan mana alli kananta. Chaymanta Tata Dios kawsanan wasita sielupi kawsakkunata washanchashpa willarkansapa mana alli kanankunata. 7Chaymanta chay manllayba machakuyka chay manchana laya animalta almitirkan Tata Diosta kreyik runakunawan makanakushpa makanankunapa. Chaymanta yanaparkan tukuy ayllukunamanta tukuy atun llaktakunamanta tukuy laya rimanayuk runakunata kamachinankunapa. 8Chashna sinchi kamachikuk kaptin tukuy allpapi mana Tata Diosta kreyik runakuna payta kuyarkansapa. Tata Dios allpata rurashkanmantapacha tukuy kreyikuk runakunapa shutinkuna chay wañuchidu Oveja Wawanpa librunpi killkadu. Chay librupi chay manchana laya animalta kuyak runakunapa shutinkuna manami killkaduchu. 9Tukuy willashkaynita allita rinrillikushpa uyariychi: 10“Tata Diosta kreyishkaykichirayku karselman rinaykichi kaptinka kushikushpalla mana llakishpa rillaychi. Ishkay ladu filuyuk machetiwan wañuchishunaykichi kaptinka kushikushpalla mana llakishpa almitiychi wañuchishunaykichipa.” Chashna Tata Diospa killkadun rimaptin kankuna sukaman sufrishpaykichipish Jesukristullata kreyishpa kawsanaykichi tiyan. 11Chaymanta ñuka Juan kawarkani chikan manchana laya animaltashina allpamanta llukshimuptin. Chay manchana laya animalpa tiyarkan ishkay wakrankuna iden ovejapa wakrankunashina. Payka manllayba machakuyshina llullakushpa rimakurkan. 12Chay wañunanpa laya kuchudumanta alliyadu animalpa ñawpakninpi kashpa payshina sinchi kamachikuk karkan. Tukuy allpapi kawsak runakunata willarkansapa chay alliyadu animalta kuyanankunapa. 13Chay animalka aypa almirana layakunata rurarkan runakuna kawanankunapa. Sielumanta allpakaman ninatapish urmachimurkan. 14Payka chay alliyadu animalpa ñawpakninpi almirana layakunata rurashpa atiparkan tukuy allpapi kawsak runakunata llullachiyta. Chaypina runakunata willarkansapa chay ishkay filuyuk machetiwan kuchudumanta alliyadu animalpa figuranta ruranankunapa chayta kuyanankunapa. 15Chay figurata ruraptinkuna Tata Dios chay ishkaynin manchana laya animalta almitirkan chay figura iden kawsakshina rimakuyta atipananpa. Chay figura atipashpa rimakuyta rimarkan tukuy payta mana kuyak runakunata wañuchichinankunapa. 16Chaymanta willarkansapa tukuy runakunata selluchanankunapa sukkunata alli ladun makinkunapi sukkunata urkunkunapi. Willarkansapa tukuy kamachikuk mana kamachikuk runakuna, aypa kullkiyuk mana kullkiyuk runakuna, rantidu mana rantidu runakuna selluchadu kanankunapa. 17Chay alliyadu manchana laya animalka willarkan suk runakuna sellunwan selluchadu kanankunapa, suk runakuna shutinwan selluchadu kanankunapa, suk runakuna shutinpa numerunwan selluchadu kanankunapa. Runakuna mana selluchadu kashpankunaka mana nimata rantiyta nimata rantikuyta atiparkansapachu. 18Kankuna entiendinayashpaykichi allita yuyaychi ama chay manchana laya animal llullachishunaykichipa. Chay animalpa numerunka runakunapa numerunmi. Chay numerunka sokta pachak sokta chunka soktami.
Copyright
Learn More


text:
Ansaltu
Ansaltu (kastilla simipi: Anzaldo) nisqaqa Buliwya mamallaqtapi, Quchapampa suyupi, T'arata pruwinsyapi, huk llaqtam, Ansaltu munisipyup uma llaqtanmi.
Llaqtapi paqarisqa[llamk'apuy | pukyuta llamk'apuy]
Kay llaqtapi runaqa astawanpis jallp'api tukuy laya puquykunata puquchikusqankumanta qullqita jap'ikunku. Paykuna papata, riwuta, sarata, siwarata ima astawan tarpunku. Q'umir yurakunatawan misk'i puquykunatawanpis puquchikullankutaq. Jinallamantataq uywakunata uywaspa chanta ranqhaspa. Wakin runa kay ayllupi sapa k'uychichaw p'unchaw puquchisqankuta, mikhunata ima ranqhaspa qullqichallankutaq.


text:
1Ñawpajtaqa hermanosman kamachini Diosmanta mañakunankuta tukuy runaspaj, Diosman graciasta qospa. 2Mañapullachunkutaj tukuy reyespaj, tukuy kamachejkunapaj ima, allin kawsakuypi kawsananchejpaj, ama ima ch'ajwapi, Diosta jatumpaj qhawaspa, cheqan kajta ruwaspataj. 3Chaymin allin, Salvawajninchej Diostataj kusichin. 4Payqa munan tukuy runas salvasqa kanankuta, cheqa kajtataj rejsinankuta. 5Uj k'ata Dios tiyan, jinallataj Dioswan runasta allinyachejpis uj k'atalla, chaytaj Cristo Jesús, Runa. 6Paymin kawsayninta jaywaykorqa, chaywan tukuy runasta salvanampaj. Cristoqa maychus tiempompi kawsayninta jaywaykuspa, sut'ita rikuchin Dios tukuy runasta salvayta munasqanta. 7Chayta willaranaypaj apóstol churasqa kani, jinallataj mana judío kajkunaman yachachinaypaj cheqa kaj creenamanta. Chaytaqa cheqata nini, mana llullakuspa. 8Chayrayku munani tukuynejpi hermanospa tantakuyninkupi qharis kajkuna Diosmanta mañakunankuta makisninkuta oqharispa, llimphu sonqowan, mana phiñakuypi, nitaj churanakuypi. 9Ajinallatataj warmispis maychus kajta p'achallikuchunku, allin yuyayniyoj, llamp'u sonqoyojtaj kaspa. Ama anchata k'achanchakuchunkuchu may sumajta chujchankuta chhurkuchikuspa, nitaj qoriwan, nitaj walqaswan, nitaj ancha valorniyoj p'achaswan. 10Manachayqa, k'achanchasqa kachunku allin ruwaykunawan; chayqa sumajmin Cristopi creej warmispaj. 11Hermanospa tantakuyninkupi warmeqa yachachisqata jap'ikuchun llamp'u sonqollawan, mana ch'ajwaspa, k'umuykukoj sonqowantaj. 12Warmeqa ama yachachichunchu hermanospa tantakuyninkupi nitaj qharita kamachichunchu, manachayqa llamp'u sonqolla mana ch'ajwaspa kanan. 13Chayqa ajina, imaraykuchus ñawpajtaqa Adanraj ruwasqa karqa, chaymantaña Evaqa. 14Manataj Adanchu ch'awkiyachikorqa, manachayqa warmi ch'awkiyachikuspa, juchaman urmarqa. 15Chay tukuywampis warmeqa chaymanta salvasqa kanqa wawasniyoj kaspa, sichus allinta sayanqa creeypi, munakuypi, llimphu kawsaypi allin yuyaywan chayqa.
Copyright
Learn More


text:
1Qankunaqa Diospa yachachisqankunata pisilla entiendeq wawqe pananchiskunataqa allintayá chashkiychis. Paykunaqa manaraqmi allintaraqchu Diospa munasqantaqa entiendenku. Sichus mayqenninkupas qankunawan mana acuerdopichu kankuman chayqa, amayá paykunawanqa discutiychishchu. 2Wakin wawqe pananchiskunaqa, Diospa yachachisqankunata allinta entiendesqankuraykun, tukuy clase mikhunakunata mikhunku. Ichaqa wakin wawqe pananchiskunañataqmi Diospa yachachisqankunata manaraq allinta entiendesqankuraykun, verdurakunallata mikhunku. 3Saynaqa tukuy clase mikhunata mikhuq runakunaqa, verdurakunalla mikhuq runakunataqa amayá despreciachunkuchu. Saynallataqyá verdurakunallata mikhuq runakunapas, tukuy clase mikhunakunata mikhuq runakunataqa amallataq juzgachunchu. Diosqa igualtan ishkaynin clase runakunataqa chashkin. 4Hinaspapas, ¿pitaq qanri kanki Diosta serviq runapa contranpi rimaspa juzganaykipaqrí? Paytaqa allinta otaq mana allinta ruwaqtinpas Diosllan juzganqa. Hinaspapas Diosllan paypi creeq runakunataqa atiyninwan yanapan, ima ruwasqankutapas allinta ruwanankupaqqa. 5Kunanqa huk ejemplotawan nisqaykichis. Wakinqa piensankun huk p'unchawqa huknin p'unchawmanta aswan más importante kananpaq, saynapi chay importante kaq p'unchawta waqaychanankupaq. Ichaqa wakinñataqmi piensanku llapallan p'unchawkuna igualla kananpaq, (saynapi llapallan p'unchawkunata waqaychaspa, Diosta kasukunankupaq). Saynaqa sapankamankuyá imapas piensasqankupiqa seguro kachunku. 6Sichus pipas huk p'unchawta waqaychaspaqa, Diosta respetaspa payta agradananpaqmi waqaychan. Saynallataqmi llapallan p'unchawkunata waqaychaqkunapas, Diosta respetaspa payta agradanankupaqmi waqaychanku. Saynallataqmi Diosman graciasta qospa, tukuy clase mikhunakunata mikhuqpas, chaytaqa ruwan Diosman agradaspa, payta adoranankupaqmi. Ichaqa saynallataqmi, Diosman graciasta qospa, tukuy clase mikhunakunata mana mikhuqpas, chaytaqa ruwan Diosman agradaspa, payta adoranankupaqmi. 7Saynaqa llapallanchismi Diospaqqa kawsanchis. Hinaspapas noqanchisqa manañan kikillanchispaqñachu kawsanchis, nitaqmi kikillanchispaqñachu wañunchispas. 8Kawsaspanchisqa, Diosllapaqñan kawsanchis. Wañuspanchispas, Diosllapaqñan wañunchis. Saynaqa kawsaspapas otaq wañuspapas, Diospan kanchis. 9Señorninchis Jesucristoqa wañuspan, kawsarimuran, saynapi wañusqa runakunapa, hinallataq kawsaq runakunapapas Señorninchis kananpaq. 10Chayri, ¿imanaqtintaq qanri Diospi iñiqmasiykikunata juzgashankí? Hinaspapas, ¿imanaqtintaq paykunamanta aswan más importanteri creekunkí? Ichaqa llapallanchismi Diospa ñawpaqninpiqa juzgasqa kasunchis. 11Kaykunamantan Bibliapiqa khayna escribisqa kashan: “Kikin Diospunin khaynata niran: Noqapa ñawpaqniypin llapallan runakunaqa qonqorikunqaku. Noqatan llapallan runakunaqa yupaychawanqaku”, nispa 12Chayraykun noqanchisqa sapankamanchis Diosninchismanqa cuentata qosunchis. 13Saynaqa amayá noqanchisqa criticanakusunchu. Aswanqa allinta piensaspanchisyá imatapas ruwasunchis, saynapi Jesucristopi iñiqmasinchiskuna, noqanchispa kawsanchispi ishkayaspanku, huchaman ama urmanankupaq. 14Noqaqa Señor Jesucristopi iñispaymi seguro kashani, kay pachapiqa manan ni ima clase mikhunapas mana mikhunaqa kanmanchu. Ichaqa sichus pipas ima clase mikhunatapas mana mikhuna kananpaq piensanman chayqa, amayá chay mikhunataqa mikhuchunchu, saynata piensasqanrayku. 15Sichus iñiqmasiyki imapas mikhusqaykita rikuspa, iñiyninpi ishkayanman chayqa, manan chay iñiqmasiykitaqa khuyakushankichu. Saynaqa amayá pitapas mikhusqaykiwanqa huchaman urmachiychu. Ichaqa Señorninchis Jesucristoqa, paypaqwanmi cruzpiqa wañuran. 16Sichus qanpa imapas mikhusqaykiwan, wawqeykipa iñiynin pisiyaqtinqa, wakin hermanokunan chay ruwasqaykita rikuspanku, “qanqa maltan ruwashanki”, nisunkikuman, allinta imata ruwashaqtiykipas. Chayraykuyá qankunaqa ama saynatachu ruwaychis. 17Diospa munasqanman hina kawsaq runakunapaqqa mikhunapas, tomanapas manan importantechu. Aswanmi chaykunamanta más importanteqa, Diosta servispa, allinta ruwaspa, Santo Espiritupa yanapayninwan hawkalla, hinallataq kusisqalla kawsaymi. 18Ichaqa sichus pipas Diospa munasqanman hina kawsaspa, Jesucristota servinqa chayqa, Diospa agradonpaqmi kawsanqa. Chaymi chay runaqa runakunapa respetasqan kanqa. 19Saynaqa hawkallayá kawsasunchis, yanapanakuspa hinallataq kallpanchanakuspa ima, saynapi aswan más allintaraq Diospi iñispa wiñananchispaq. 20Noqanchispaqqa llapallan mikhunapas allinmi mikhunanchispaqqa. Ichaqa imapas mikhusqanchiswan, Diospi chayraq iñiq wawqenchiskunapa iñiynin pisiyanman chayqa, manan allinchu chay mikhusqanchiswan iñiqmasinchiskunata huchaman urmachiyqa. 21Sichus aycha mikhusqaykiwan, otaq vino tomasqaykiwan, Jesucristopi iñiqmasiykikunata huchaman urmachiwaq chayqa, manan allinchu. Sayna kaqtinqa, aswan allinmi kanman, aychata mana mikhunaykipaq, hinallataq vinotapas ama tomanaykipaq. 22Kay mikhuykunamanta, otaq mana mikhuykunamantapas piensasqaykitaqa, Diosllan qanllapiwan yachanan. Ichaqa ancha kusisqan kanqa, sichus pipas imapas mikhusqanmanta, hinallataq tomasqanmanta conciencian mana acusaqtinqa. 23Ichaqa pipas ishkayaspa ima mikhunatapas mikhun chayqa, huchallikunmi, ishkayashaspa mikhusqanrayku. Saynaqa sichus imatapas creesqaykiman hina, mana ruwankichu chayqa, huchallikushankin.
Copyright
Learn More


text:
1Chayrayku Diospa khuyakuyninnejta Paypaj kay ruwaypi churasqa kaspa, mana q'enaqakuykuchu. 2Astawanqa pakaypi p'enqay ruwanasta qhesachayku; runasta mana ch'awkiyaykuchu nitaj Diospa Simi Nisqanta q'ewiykuchu. Manachayqa cheqa kajta sut'inchaspa, noqayku allimpaj qhawachikuyta munayku Diospa ñawpaqempi, tukuy runas ama ima sajratapis noqaykumanta sonqonkupi yuyanankupaj. 3Evangelio willasqaykuchus pakasqallaraj kashan chayqa, chinkay ñampi kajkunapaj pakasqallaraj kashan, 4imaraykuchus kay pachaj diosnenqa mana creejkunaj yuyayninkuta laqhayachin ama paykunaman k'anchaykunampaj evangelioj k'anchaynin. Chay evangelioqa Cristoj jatun kayninwan junt'a kashan, Cristopunitaj Dios. 5Manataj noqaykumantachu willayku, astawanqa Señor Jesucristomanta willayku, noqaykutaj qankunaj kamachisniykichej jina kayku, Jesuspa munakuyninrayku. 6K'anchayqa laqhayajpi k'anchachun, nej Diosqa sonqosninchejpipis k'ancharichillantaj, Diospa jatun kaynimpa k'anchayninta rejsinanchejpaj Jesucristoj uyampi. 7Chaywampis, kay qhapaj kaynenqa tiyapuwayku t'uru vasospi tukuy rikunankupaj chay may sumaj ateyqa Diosmanta jamusqanta, manataj noqaykumantachu. 8Imaymanaswan ñit'isqa kayku, manataj phutiywan atipasqachu. Mana imata ruwayta atispapis, ñawpajman rillaykupuni. 9Qhatiykachasqa kayku, manataj saqerparisqachu. Urmachisqa kayku, manataj phirisqachu. 10Cuerpoykupi apaykachayku tukuynejta Jesuspa wañuyninta, noqaykoj cuerpollaykupitaj Jesuspa kawsaynin rikuchisqa kanampaj. 11Noqaykutaj kawsanaykukamaqa wañuyman jaywasqa kayku sapa p'unchay Jesusrayku, ajinamanta Jesuspa kawsaynin rikuchisqa kanampaj wañoj cuerpoykupi. 12Chay jinamanta noqayku wañuy patapipuni kayku, qankuna kawsanaykichejpaj. 13Diosmanta Qhelqasqapi nin: Creerqani, chayrayku parlarqani, nispa. Chay kikin creeyniyoj kaspa, noqaykupis creeyku, chayraykutaj parlayku. 14Yachaykutaj Diosqa, pichus Señor Jesusta kawsaricherqa, Payqa noqaykutapis kawsarichinawaykuta Jesuswan, qankunatawan khuskatataj ñawpaqempi rikhurichinawaykuta. 15Chayrayku chay tukuy imasta ñak'ariyku qankunaj allinniykichejpaj; Diospa khuyakuynin aswan ashkhasman chayajtin, aswan ashkhas Diosman graciasta qonqanku Pay jatunchasqa kanampaj. 16Chayrayku mana llawch'iyaykuchu; kay aycha cuerpoyku astawan mawk'ayashan chaypis, ukhuykupi espirituykoqa sapa p'unchay astawan kallpachakun. 17Kay kunan ñak'arisqaykoqa mana imapischu, uj ratollapajtaj, imaraykuchus chaynejta noqaykupaj kanqa may sumaj wiñay kusiymin. 18Chayrayku noqaykoqa mana chay rikukoj kajtachu qhawayku, manachayqa mana rikukoj kajta. Rikukoj kajqa mana unaypajchu, mana rikukoj kajtajrí wiñaypaj.
Copyright
Learn More


text:
1Gamcunas runawan servichicugcuna, runaycunata alipa ricapäcuy, jinaman gopäcunaycagta gopäcuy. Gamcunapas munayniyogniquicuna jana pachachrümi cayan, imanuy rurapäcungaypitas taripapäcushunaypag. 2Chauraga chaynuyla manacurcayay Diosninchita, jinaman mayag mayagla capäcuy, imayürasi “Gracias” nicurcayar. 3Nätan nogacunapagsi manacurcay imanuylapas Cristopita mana unay musyapäcunganta willapacurcänäpag. Chaynuy willapacungäpitam canansi cay carcelchru cayä. 4Chaynuytag manacurcay aygas tantiacuylata rimapäcunäpag. 5Chaynuytag shumag tantiarcur imatas rurapäcuy imatas rimapäcuy Diosta mana chrasquicusha runacunawan carcayarga, nätan imayüra aygayüras timpuycunata mana usuchilar ali cawapäcuy, jinaman yanapapäcuy. 6Nätan rimarga rimapäcuy shumagta, aygas mayacuylata, jinaman tapucurcäshuptiquis yachrapäcunquimanmi imanuypa niytas. 7Nätan imanuy cayangätas, jinaman ima rurayangätas, cuyashä Tïquicom musyachipäcushunqui. Payga chaynuy alilam Diosta servin, nätan payga cayan Munayniyog Diospita willapacug-mayïmi. 8Chaymi gamcunaman cachrayämü, imanuy capäcungätas musyachipäcushunaypag, jinaman calpanchächipäcushunaypag. 9Paywanmi cachrayämü Onesimotas. Paysi cuyashämi, jinaman Dios ningannuyla cawagmi. Payga marca-mayiquicunam. Paycunam caychru ima rurarcayangätas musyachipäcushunqui. 10Chaynuytan cay carcelchru cayag mayï Aristarcosi aparcayächimushunqui salüduta, jinaman Bernabëpa prïmun Marcossi. Paypitaga nämi ichiclata musyararcayächig, gamcunaman nä chrämuptin alipa chrasquipäcuy. 11Chaynuytan salüduta aparcayächimushunqui Jesús nipäcungan Justosi. Paycunalam Israel castapitaga yanapapäcaman Diospa munayninman yaycuypita willapacuptï. Paycunalam nogataga cushicachiman. 12Chaynuytan aparcayächimushunqui salüduta Epafrassi. Paysi cayan marca-mayiquicunam, jinaman Cristopa uryagninmi. Payga imaysi chaynuylam Diosta alisca manacuyan gamcunapag, mana ima juchamansi ishquilar ali capäcunaypag, jinaman ima-aygachrüsi Diosninchi munangannuyla rurapäcunaypag. 13Nogaga shumagmi musyayä Epafras gamcunapita imayüra aygayüras “¿Imanuyrag carcayan?” nir yarpararcayäshungayta. Chaynuylam payga yarparayan Laodicea marcachru cayagcunatas, jinaman Hierápolis marcachru cayagcunatas. 14Chaynuytan cuyashä jampicug Lucassi, jinaman Demassi aparcayächimushunqui salüduta. 15Chaynuytag nogapitas saludayulay Laodiceachru Jesusman yupachicug-mayinchicunata, Ninfata, jinaman wayinchru Diosman yupachicug gotucagcunata. 16Cay apayächimungä cartata leyircurga apachipäcuy Laodiceachru cayagcunamansi leyipäcunanpag. Nätan Laodiceaman apachingä cartata gamcunaman apachipäcamuptin, gamcunas leyipäcuy. 17Nätan Arquipota cay niyäriy: “Munayniyog Dios servigninpag chrurarayäshuptiquiga, pay ningancunata mana gongalar ruray” niyärilay. 18Noga Pablom cay ushanantaga maquïwan isquirbiyämü chay tapucurcayäshungaypita. Amanar gongapäcamaychu cay carcelchru cayangäta. Diosninchi cuyapälar ima-aygachrüsi yanapapäcushunqui. Chaynuy cachun.
Copyright
Learn More


text:
1Pascua fiestapaj sojta p'unchay kashajtin, Jesús rerqa Betaniaman, chaypitaj Lázaro kasharqa, pitachus Jesús kawsarichisqa wañusqamanta, chay. 2Chaypitaj jatun mikhuyta Jesuspaj wayk'orqanku; Martaqa mikhuyta jaywarasharqa, Lazarotaj Jesuswan mesapi kasharqa, wajkunawan ima. 3Chaymantaj María apamorqa nardomanta k'acha q'apaj ashkha valorniyoj perfumeta, uj khuskan litrota jina. Chantá Mariaqa Jesuspa chakisninta jawerqa, chujchasninwantaj ch'akicherqa. Chay k'acha q'apaytaj wasiman junt'aykorqa. 4Jinallapi apostolesmanta ujnin kaj, Judas Iscariote, pichus Jesusta wasanchaspa jap'ichinan karqa, chay nerqa: 5Imaraykutaj chay k'acha q'apayniyoj perfume mana vendekorqachu kinsa pachaj denario qolqepi? Chay qolqetaj wajchasman qosqa kanman karqa, nispa. 6Judas chayta nisharqa, mana wajchasta khuyaspachu. Payqa suwa karqa; qolqe wayaqata pay jap'ispa, chayman churasqankumanta suwaj. 7Jesustajrí nerqa: Saqellay. Chay perfumeta pay waqaycharqa p'ampakunay p'unchaypaj. 8Wajchasqa qankuna ukhupi kallanqankupuni. Noqarí manaña qankunawan kallasajpunichu. 9Ashkha judíos yacharqanku Betaniapi Jesús kashasqanta. Paykunataj rerqanku mana Jesusraykullachu, astawanqa wañusqamanta kawsaricherqa, chay Lazarotapis rikunankupaj. 10Chantá kuraj sacerdotesqa Lazarotapis wañuchichinankupaj yachachinakorqanku, 11imaraykuchus paykunamanta t'aqakuspa, ashkha judíos Jesuspi creerqanku Lazaronejta. 12Q'ayantenqa ashkha runas Pascua fiestaman rerqanku, yachaspa Jerusalenman Jesús chayananta. 13Palma ramas jap'irisqa, Jesusta taripaj llojserqanku, qhaparerqankutaj: Jatunchasqa kachun. Bendecisqa kachun Israelpa Reynin, Señorpa sutimpi jamojqa, nispa. 14Jesús uj maltón burrota tarispa, chaypi lloq'aykorqa, qhelqasqa kasqanman jina: 15Ama manchachikuychu, Sionpa ususin. Qhawariy, Reyniyki jamushan burroj uñampi lloq'asqa, nispa. 16Qallariypeqa yachachisqasnin mana chay imasta entiendeyta aterqankuchu; maypachachus Jesús jatun kayninman oqharisqa karqa chaypacharaj, yuyarikorqanku Paymanta chay imas qhelqasqa kasqanta, Paypitaj junt'akusqanta. 17Jesuswan kasharqanku, chay runas willasharqanku imaynatachus Payqa, Lázaro p'ampasqa karqa, chaymanta wajyaspa, wañusqamanta kawsarichisqanta. 18Chayrayku runas llojserqanku Jesusta taripaj, imaraykuchus uyarerqanku chay milagrota ruwasqanta. 19Fariseostajrí ninakorqanku: Rikunkichejchu? Manaña imatapis ruwayta atinchejchu; tukuy runas Payman k'askakapushanku, nispa. 20Pascua fiestapeqa Diosta yupaychaj Jerusalenman rejkunamanta wakin griegos karqanku. 21Chaykunataj qayllaykuspa, Galileamanta Betsaida llajtayoj Felipeman nerqanku: Wiraqochi, Jesuswan tinkuriyta munaykuman, nispa. 22Felipeqa rispa, Andresman willamorqa, Andrestaj Felipewan Jesusman willamorqanku. 23Jesustajrí paykunaman kuticherqa: Hora chayamunña Runaj Churin jatunchasqa kanampaj. 24Cheqatapuni niykichej: Uj trigo mujuchus jallp'aman urmaspa mana wañunman chayqa, sapallan kanman; wañun chayrí, ashkhata poqon. 25Kawsayninta munakojqa chay kawsayninta chinkachenqa; kay pachapi kawsayninta qhesachajtajrí, chay kawsayninta wiñay kawsaypaj waqaychanqa. 26Pillapis sirviwayta munajqa qhepayta jamuchun; maypichus Noqa kasaj, chayllapitaj paypis kanqa. Tataytaj chay sirviwajniyta jatumpaj jap'enqa. 27Kunanqa may phutisqa kashani. Chantá nisajchu: Tatáy, ima ñak'ariychus chayamunawanmanta salvaway, nispa? Astawanqa, kaypajpuni jamorqani. 28Tatáy, sutiykita jatunchay, nispa nerqa Jesusqa. Chayta nisqantawankama, janaj pachamanta uj parlay uyarikorqa: Sutiyta jatunchaniña, kunantaj ujtawan jatunchasaj, nispa. 29Ashkha chaypi kajkunaqa parlamojta uyarispa, nerqanku qhon qhon kasqanta, wakintaj nerqanku uj ángel parlamusqanta. 30Jesustajrí paykunaman nerqa: Chay parlayqa mana Noqaraykuchu karqa, astawanqa qankunarayku. 31Kunanqa kay pachaman juicio chayamun. Kunanmá kay pachata kamachejqa jawaman wijch'usqa kanqa. 32Noqachus jallp'amanta oqharisqa kasaj chayqa, chaypacha tukuy runasta Noqaman pusamusaj. 33Chayta Jesús nerqa runasman sut'inchayta munaspa ima wañuytachus Pay wañunanta. 34Jinapi chay runasqa Payman kuticherqanku: Noqayku leypi yacharqayku Cristoqa wiñaypaj kawsananta. Imaraykutaj Qan nishanki Runaj Churin oqharisqa kananta? Pitaj chay Runaj Churinri? 35Jesusqa paykunaman kuticherqa: Pisi p'unchaytawanraj k'anchayqa qankunawan kashan. K'anchaypi puriychej, laqha ama taripasunaykichejpaj. Laqhapi purejqa mana yachanchu maymanchus rishasqanta. 36Qankunawan k'anchay kashajtin, k'anchaypi creeychej, k'anchaypa wawasnin kanaykichejpaj. Chay imasta niytawan, Jesusqa ripuspa, paykunamanta pakaykukorqa. 37Chay chhika milagrosta Jesús ñawpaqenkupi ruwashajtimpis, judiosqa manapuni Paypi creerqankuchu, 38profeta Isaiaspa nisqan junt'akunampaj. Pay nisqa: Señor, pitaj willasqaykuta creen? Mayqentaj Señorpa makimpa atiyninta rejsiyta atinri? nispa. 39Chayrayku mana creeyta aterqankuchu. Isaiasqa nillasqataj: 40Ñawisninkuta ciegoyacherqa, sonqonkutataj rumiyacherqa, ñawisninkuwan ama rikunankupaj, nitaj sonqonkuwan unanchaspa, Noqaman kutirikamunankupaj, Noqataj paykunata ama sanoyachinaypaj. 41Isaiasqa chayta nisqa Jesuspa jatun kaynimpa k'anchayninta rikuspa, Paymantataj parlarqa. 42Chay tukuywampis, llajtapi ashkha kamachejkunaqa Jesuspi creerqanku. Fariseosta manchachikuspalla, mana sut'ita Paymanta parlajchu kanku, sinagogamanta ama wijch'usqa kanankupaj. 43Runasllaman allin rijch'ayta munarqanku, manataj Diosmanqa. 44Chantá Jesús jatunmanta nerqa: Pichus Noqapi creejqa mana Noqallapichu creen, astawanqa Kachamuwajniypi. 45Noqata rikuwajqa Kachamuwajniytapis rikullantaj. 46Noqa k'anchay kani. Kay pachaman jamorqani Noqapi tukuy creejkuna ama laqhallapipuni kanankupaj. 47Nisqasniyta uyarispa mana kasojtaqa mana Noqachu juchachani, imaraykuchus mana kay pachapi kajkunata juchachajchu jamorqani, astawanqa paykunata salvaj jamorqani. 48Pichus Noqata qhesachawan, parlasqasniytataj mana jap'ikunchu, chay runata juchachaj tiyan; parlarqani, chay tukuy parlasqayqa tukukuy p'unchaypi payta juchachanqa. 49Mana imatapis Noqallamantachu parlarqani; kachamuwajniy Dios Tataj kamachiwasqanta parlani, yachachinitaj. 50Yachanitaj Paypa kamachisqanqa wiñay kawsay kasqanta. Chayrayku imatapis parlaspaqa, Tataypa niwasqanman jina parlani.
Copyright
Learn More


text:
Waki munisipyu
Waki munisipyu icha Waqi munisipyu (kastilla simipi: Municipio Guaqui) nisqaqa iskay ñiqin munisipyu Inkawi pruwinsyapi, Chuqiyapu suyupi, Buliwya mama llaqtapi. Uma llaqtanqa Waki icha Waqi (Guaqui) llaqtam.
Yuyarina
Allpa saywachi[llamk'apuy | pukyuta llamk'apuy]
Kantunkuna[llamk'apuy | pukyuta llamk'apuy]
Huk kantunmi kan: Waki kantun.
Runakuna[llamk'apuy | pukyuta llamk'apuy]
Munisipyupiqa aswanta aymara runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Munisipyupiqa aymara, kastilla, qhichwa simikunatam lliwmanta astawan rimanku. [1]
Munisipyupi paqarisqa[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
- ↑ obd.descentralizacion.gov.bo / Observatorio Bolivia Democrático (kastilla simi)


text:
1Uj kuti Pedrowan Juanwan Temploman wicharisharqanku yunta phaskay horasta jina; chay horaqa karqa Diosmanta mañakuna hora. 2K'achitu nisqa punkupi uj runa tiyakusharqa, chay runataj suchupuni nacekusqa. Sapa p'unchay payta apamoj kanku, Temploman yaykojkunamanta qorinankuta mañakunampaj. 3Chay suchu runaqa Pedrotawan, Juantawan Temploman yaykushajta rikuspa, paykunamanta mañakorqa imallatapis qorinankuta. 4Paykunaqa suchuta allin allinta qhawarerqanku, Pedrotaj nerqa: Qhawariwayku, nispa. 5Suchu runaqa paykunata qhawarerqa, yuyaspa imallatapis jaywarinankuta. 6Pedrorí payta nerqa: Mana kapuwanchu qolqe nitaj qori. Imachus kapuwasqanta qosqayki: Nazaretmanta Jesucristoj sutimpi sayariy, puririytaj, nispa. 7Chantá Pedroqa suchu runata sayaricherqa, paña makinmanta jap'ispa. Chay ratopachataj runaj chaki moqosnin sinch'iyaporqanku. 8Suchu runaqa ujllata phinkirispa, sayaykorqa, puriytataj qallarerqa. Apostoleswan khuskataj Temploman yaykorqa kusiywan thaskispa, phinkiykachaspa ima, Diosta jatunchaspa. 9Tukuy runas paytaqa rikorqanku purishajta, Diosta jatunchashajta ima. 10Repararqanku suchu runapuni pay kasqanta, pichus Templopi K'achitu nisqa punkupi mañakuspa tiyakoj, chay. Chayrayku t'ukushaj qhepakorqanku chay suchu runa puririsqanmanta. 11Pedrowan Juanwan Salomonpa Corredornin nisqapi kasharqanku. Purirej suchu runataj paykunamanta mana kacharikorqachu. Runasqa mayta t'ukuspa, imata jina chayman tantakamorqanku. 12Chantá Pedro chayta rikuspa, paykunata nerqa: Israelitas, imaraykutaj kay jinata t'ukushankichejri? Imaraykutaj kay jinatapuni qhawawaykuri? Ichapis qankunaqa yuyashankichej, atiyniykuwan, chayrí k'acha runas kasqaykurayku kay runata puririchisqaykuta. 13Abrahampa Diosnin, Isaacpata, Jacobpata, ñawpa tatasninchejpata ima, kamachin Jesusta churarqa may jatumpaj qhawasqa kanampaj. Qankunarí Payta jaywaykorqankichej kamachejkunaman wañuchisqa kanampaj, Pilatoj ñawpaqempitaj qhesacharqankichej. Jesusta kacharipuyta munashajtimpis, mana munarqankichejchu. 14Qankunaqa qhesacharqankichej mana juchayoj cheqan ruwajta, cuentanmantataj mañarqankichej uj runa wañuchi suwa kacharisqa kananta. 15Ajinata qankunaqa wañucherqankichej kawsayta qojta. Diosrí Paytaqa wañusqamanta kawsarichimorqa, noqaykutaj chay rikusqaykuta testigos jina willayku. 16Señor Jesuspa sutimpi creesqanrayku, kikin Jesús kay runataqa puriricherqa, pitachus qankuna rikunkichej, rejsinkichejtaj, chayta. Jesuspi creesqanrayku ñawpaqeykichejpi kay runaqa puririshan. 17Kunanqa yawar masis, noqa yachani Jesusta wañuchispaqa mana yacharqankichejchu imatachus ruwasqaykichejta, nillataj kamachejniykichejkunapis. 18Unayña Dios tukuy profestaspa siminnejta willarqa Criston ñak'arinanta. Chaytaqa Dios junt'arqa. 19Chayrayku Diosman kutirikuychej Jesuspi creespa, juchasniykichej pampachasqa kanampaj, 20Diosmantapacha kallpa jamojtin allin kawsay kanampaj, Cristota kachamunampajtaj, pimantachus qankunaman willasqaña karqa, chay Jesustamin. 21Payqa janaj pachallapiraj qhepakonqa, Dios watejmanta tukuy imasta mosojyachinankama. Chaymanta Diosqa ajllasqa profetasninnejta unaymantapacha willarqa. 22Ajinata Moisespis nillarqataj: Señor Diosniykichej uj profetata jatarichenqa wawqesniykichej ukhumanta noqata jina. Payta kasunkichej tukuy ima nisqampi. 23Pillapis chay profetaj nisqanta mana kasojqa Diospa ajllasqasninmanta wijch'usqa kanqa, nispa. 24Kay p'unchaykunamantaqa ñawpajtaña tukuy profetas willarqanku Samuelmanta qallarispa, jinallataj paypa qhepanta jamojkunapis. 25Qankunaqa profetaspa wawasnin kankichej, jap'erqankichejtaj tatasniykichejwan Diospa tratota ruwasqanta. Payqa Abrahamman nerqa: Qampa mirayniykipi kay pachapi tukuy runas bendecisqa kanqanku, nispa. 26Chayrayku Diosqa kamachin Jesusta kawsarichimuspa, qankunamanraj ñawpajta kachamorqa, bendecisqa kanaykichejpaj, sapa uj sajra kawsayniykichejmanta Diosman kutirikuspa.
Copyright
Learn More


text:
1Jesusqa tantaran tukuynin dusi yach'akuqninkunata. Chaymantami yach'ayninta, pudirninta ima quran, tukuy dyablupa yarpuyninkunata itakunanllapapaq chaynulla qishaykunamanta allichakunanllapapaq ima. 2Chaynumiri yach'akuqninkunataqa kach'aran Dyuspa mantakuyninpaq yach'achikunanllapapaq, qishaqkunata allichananllapapaq ima. 3Kaynu nirmi kach'aran: "Nanpaqqami ama imalatapis aparchu rinkillapa: Bastunta, alburjata, tantata, chaynulla qillayta, mudakunaykipaq rach'paykillapa imamatapis. 4Mayqan wasiman ch'arpis, chaymantaqa ama lluqshinkillapachu, chay lugarmanta rinaykillapakaman. 5Imanupi mayqan pwiblupi mana samachishunatinllapaqa, ch'akikillapapi kaq pulbumatapis ch'aspir lluqshir rinkillapa. Chaynu rurarqami intrachinkillapa: 'Manami nuqakunapa kwintaynachu. Ashwanmi qamkunapina kanqa' nir". 6Chaynu nitinmi, paykunaqa riranllapana tukuy pwiblitukunata Dyuspa shumaq rimayninta yach'achikuqnu chaynulla qishaqkunata allichaqnu ima. 7Chaymantami tukuy chay pasashankunapaq gubyirnu Herodesqa uyaparanna. Piru mana yach'ayaranchu imanumi kanqa nirmapis. Chaqa Jesuspaqqa ukkunaqa niqllapa: "Juan wanushanmanta kawsamusha" nir. 8Ukkuna-shuypaqa niqllapa: "Dyuspa rimaqnin Eli'as shamunanpaq karan, chay shamusha" nir. Chaynulla wakinkunapis niqllapa: "Dyuspa unay uk rimaqninkuna kawsamusha kanqa" nir. 9Chaynu niyatinllapamapis, Herodesqa paylla niran: "Chaqa nuqalla niray, Juanpa umanta pitinanllapapaqqa. Chaynu katinqa ¿mayqantaq kanqaqa chay runapaq kusata rimayanllapa chayqa?" nir. Chaymi chiqapta yach'anar Herodesqa kusalata Jesustaqa tariyta yarpuran. 10Chaymanta chay apustulninkuna tikrakamurqa Jesustaqa parlaranllapa tukuy imakunata rurashanllapata. Chaymi Jesusqa paykunalata apar riran Betsaida pwibluman. 11Piru runakunaqa, Jesusqa Betsaidapi nir yach'arqa riranllapa. Ch'atinllapaqa Jesusqa samachiran. Samachirqa runakunataqa willaran imanumi Dyus mantakun nir, chaynulla paykunapa naypanpi qishaqkunata allicharan, ima. 12Chaymanta limpu tardiyatinnaqa, Jesuspa dusi yach'akuqninkunaqa payman qimikar, kaynu niranllapa: --Taytituy, runakunata willay rir chay shipchakaq pwiblitukunaman, lugarkunaman ima mikunanllapata rantir mikur samananllapapaq. Chaqa kay lugarpiqami mana imapis kanchu nir. 13Chaymi Jesusqa paykunataqa, niran: --Qamkuna qarayllapa, nir. Chaynu Jesu's nitinqa paykunaqa niranllapa: --Chaqa sinku tantitawan ishkay piskaditula kan. ¿Maymantashi kay kwichka achka runakunapaqqa mikuymatapis rantishunllapaqa? 14Chaqa tukuyninqa chaypi kaqkunaqa ullqukunala sinku mil (5,000) kasha kanqallapa. Piru Jesusqa yach'akuqninkunataqa niran: --Willayllapa chay runakunaqa tanqallapa sinkwinta, sinkwinta nir. 15Chaynu nitinqa, yach'akuqninkunaqa tukuy runakunataqa samachiranllapa. 16Chaymanta Jesusqa chay sinku tantitawan, ishkay piskadituta aypar unaq syiluman chapakur, chaykunapaq payji nir, Taytan Dyusman mañakuran. Chaymantami chaykunataqa pidasu pidasu pakir yach'akuqninkunata quran tukuyla chaypi kaqkunata aypachinanllapapaq. 17Chaynumi tukuyla mikuranllapa tiqllananllapakaman. Chaymantaqami chay tantapa chaynulla piskadupa subrantaqa dusi kanastata tantaranllapa. 18Uk diyapimi Jesusqa payla Taytanman mañakuyar, yach'akuqninkuna pullan katin, paykunataqa tapuran kaynu: --¿Nuqapaqqa mayqanshi kani ninllapataq runakunaqa? nir. 19Chaynu nitinqa paykunaqa niranllapa: --Wakinqami ninllapa, Shutichikuq Juan nir. Nataq wakin-shuypaqa ninllapa Eli'as nir. Chaynulla wakinkunaqa ninllapa Dyuspa unay rimaqnin kawsamusha kanqa nir. 20--Qamkunapaq-shuypaqa ¿mayqantaq kani? --nir tapuran yach'akuqninkunataqa. Chaymi Pedruqa niran: --Qamqami Dyuspa Akrashan Cristun kanki nir. 21Chaynu nitinllapaqami Jesusqa paykunataqa niran, ama mayqantapis willananllapapaqchu, chay yach'ayashanllapataqa. Chaymi kaynu niranpis yach'akuqninkunataqa: 22"Dyusmanta Shamuq Runataqami ruku mantakuqkuna, kurakunapa mantaqninkuna, chaynulla Moise's mantakushanta yach'ar yach'achikuqkuna ima ch'iqnir kusalata qischanqallapa. Chaynu qischarmi wanuchinqallapa. Piru kimsa diyamantaqami qashan kawsamunqa" nir. 23Chaymantaqa tukuyta Jesusqa niran: "Mayqanpis nuqapa yach'akuqniy kanarqami amana bidanllapapaqqa llakinqallapanachu. Ashwanmi kruspi wanuchinatinllapamapis ama manchakurchu waran waran nuqalapi yarpur shachinakunqallapa. 24Chaqa mayqanpis paykuna munashannulla bidanta washayta kamaqkunaqami tukuy tyimpupaqna qischakanqallapa. Piru mayqanpis nuqapi kriyishanrayku qischakar wanuqkunaqami tukuy tyimpupaqna kawsanqallapa. 25Piru mayqanpis kay pachapi kaq iman munashanta tantakur mana washakatinqa, ¿imapaqtaq sirbiyan chay tantakushanqa? 26Chaymi nuqaqa nini, nuqamanta pinqakuqkuna, chaynulla chay rimashaykunamanta pinqakuqkunamantaqa, nuqapis llipyalla pudirniywan shamurqa pinqakushaq paykunamantaqa. Chaqa chay diyaqa shamushaq Taytaypa kusala llipyalla pudirninwan, kusa allinla angelkunawan ima. 27Chiqaptami nishaykillapa: Kaypi kawsaqkunaqa wakinllaqa Dyus mantakuqtaqa rikanqallapa manaraq wanuyarchu". 28Chay parlashanmanta uchu diyamana pasasha katinqa Jesusqa Pedruta, Santiaguta, Juanta ima apar rir iqaran uk sirkaman, chaypi Dyusman mañakunanpaq. 29Chaynu mañakuyatinqami Jesuspa qaqllanqa kusa ukman shumaqpaq tikrakaran. Chaynulla rach'panmapis kusala yuraq llipya intirupaq tikrakaran. 30Chaykamanmi ishkay runakuna rikarimusha Jesuswan parlayaran. Chay ishkay runakunaqami Moiseswan Eli'as karanllapa. 31Chay paykunaqami kusa llipyaypa rurinpi shasha parlayaranllapa, imanumi Jesu's qischakar Jerusalenpi wanuyanqa nir. 32Pedruqa wakinninwan allipla punuypaq karmapis, allipta shachinakur Jesuspa chay llipyaynintaqa rikakuranllapa. Chaynulla Jesuswan ishkay runa parlaqtapis rikaranllapa. 33Chaymanta chay ishkay runakuna Jesusmanta ashuyatinnaqa, Pedruqa Jesusman qimikar, kaynu niran: --Yach'achikuq Taytituy, ¡kaypiqami kusala allin kanchikllapa! Rurashaqllapa kimsa chukllitakunata, ukta qampaq, ukta Moisespaq, ukta Eliaspaq nir. Piru chaynu nirmapis Pedruqa mana yarpuyninpichu chaynuqa rimayaran. 34Chaynu rimanankamanqa puktay limpu pamparanllapa. Chaynu puktay pampatinllapaqa alliplata manchakuranllapa. 35Chaymantaqa chay puktaypa rurinmantaqa Dyus kaynu niran: "Kaymi kusa munashay Wamrayqa. ¡Paylatami kasunkillapa!" nir. 36Chaynu chay rimayta uyapatinllapala Jesusqa payla kasha karan chaypiqa. Piru chaynu katinmapis, chay tyimpuqa, uyasha chaykunaqa mana imalatapis pitapis willaranllapachu, chay rikashanllapataqa. 37Chaymanta allaqnin diya unaq sirkamanta ishkimutinllapaqa, Jesusta tariqqa kusala achka runakuna riranllapa. 38Chaymi chay kusa achka runakunapa rurinmanta uk runa, kusa jwirtita kaynu niran: --Yach'achikuq Taytituy, kusalatami rugashayki rikanaykipaq kay uklayla wamrayta. 39Chaqa paytami dyablupa yarpuynin aypar kusata qaych'achir atakita qur, shiminmantapis pusquta itakuchin. Chaynulla kusata qischarmi kusa llakiypaqta dijan. 40Chaymi chay yach'akuqnikikunata mañakuray dyablupa yarpuynintaqa itakunanpaq. Piru manami puytishallapachu nir. 41Chaynu nitinqa, Jesusqa niran: --¡Ay qamkuna Dyuspi mana allita kriyiqkuna, chaynulla mana allinta ruraqkuna! ¿Maydiyakamantaq allita intrachishunayllapapaq qischakashaq? ¿Ima maydiyakamantaq qamkunawan shachinakushaq? Ma, kayman apamuy wamraykitaqa nir. 42Chaymi chay wamrata Jesusman qimitinnaqa, chay dyablupa yarpuyninqa wamrataqa pachaman ratachir atakita quran. Chaynu ruratinqa Jesusqa, chay dyablupa yarpuynintaqa anyarlla itakur, chay wamrataqa allintana taytanwan dijaran. 43Chayta tukuyla rikaqkunami kusa dispantakashalla kidaranllapa, imanumi Dyusqa rurayta puytin nir. Chaynu Jesu's tukuy imata rurashanrayku runakuna kusa dispantakashalla kanankamanmi, payqa yach'akuqninkunataqa niran: 44--Kay nishuyanillapa chayta allita uyakur ama qunqayllapachu, Dyusmanta Shamuq Runatami kuntrankunaman qukuyanqallapa nir. 45Chaynu nitinmapis, yach'akuqninkunaqa mana intrakaranllapachu. Chaqa Dyusmi nisha karan amaraq intrakananllapapaqchu. Chaynullami manchakur Jesustaqa mana tapuranllapachu, imapaqmi chaynu rimasha nirmapis. 46Chaymantami Jesuspa yach'akuqninkunaqa paykunapura willanakuq qallariranllapa, mayqanninllapashi kusa mas allin kanqa nir. 47Chaymi Jesusqa imatami yarpuyanllapa nir kwintata qukar, uk wamrituta paypa pullan shachir, 48yach'akuqninkunataqa kaynu niran: "Mayqanpis nuqapa shutiypi kay wamrituta shumaqta samachiqqami, nuqallatana samachimayan. Chaynulla nuqata samachimaq-shuypaqa, mayqanch'i kach'amasha chayta samachiyan. Chaqa tukuy qamkunamanta mana kwintachaypaqla kaqmi, Dyuspaqqa kusa mas allinpaq riqsikasha kanqa". 49Chaymantaqa yach'akuqnin Juanqa niran: --Yach'achikuq Taytituy, rikashami kanillapa uk runata qampa shutikiwan dyablupa yarpuyninkunata runakunamanta itakuqta. Chaymi paytaqa nirayllapa ama chayta ruraychu nir. Chaqa chay runaqa mana nuqanchikkunawanchu purin nir. 50Chaynu nitinmi Jesusqa niran: --Ama 'Mana' niyllapachu. Chaqa mayqanpis nuqanchikpa mana kuntranchik karqami, faburninchik kanqa nir. 51Jesu's syiluman rinanpaq tyimpu ch'amuyatinnaqa, kusata animakur riran Jerusale'n pwiblumanqa. 52Chaymi wakinta kach'aran naypaqta rir, Samaria lugarpa uk pwiblitunpi wasita tarir kamakachitinllapa chaylapi samananllapapaq. 53Piru chay Samariamanta kaqkunaqa mana samachinaranllapachu, Israelmanta kaqkunawan mana pich'unakuq kashanrayku. Chaqa paykunaqari yach'aranllapa Israelmanta kar Jerusalenman riyan nir. 54Chaymi yach'akuqninkuna Santiaguwan Juan chayta rikarqa, kaynu niranllapa Jesustaqa: --Taytituy, ¿munayankichu [Dyuspa unay rimaqnin Eli'as rurashannulla] nuqakunapis syilumanta nina shamunqa nitiyllapa, shamur paykunata rupachir tukchinanta? 55Chaynu nitinllapami Jesusqa paykunalawman tikrakar anyaran [kaynu nir: --Qamkunaqami mana allin yarpuyniyjun kashaykillaparayku mana yach'ankillapachu imatami rimayankillapa nirmapis. 56Chaqa Dyusmanta Shamuq Runaqami, mana runakunata chinqachinanpaqchu shamusha. Ashwanmi shamusha runakunata washananpaq]. Chaymantaqa riranllapa uk pwiblitumanna. 57Nanta riyatinllapaqami, uk runa kaynu niran Jesustaqa: --Taytituy, mayta ritkipismi pullayki rinayani nir. 58Chaynu nitinmi Jesusqa niran: --Surrukunami mach'ayniyjun pununanpaqqa. Chaynulla pariq kurukunapis qushayjun ima. Piru Dyusmanta Shamuq Runapaq-shuypaqami mana kanchu maylapipis umanta sintikuchinanlapaqmapis nir. 59Chaymantaqa ukta niran: --Shamuy nuqawan rishun nir. Chaynu nitinmi chay runaqa niran: --Taytituy, dijamay rishaq taytay wanutin pampaqraq. Chaymantanami rishun nir. 60Jesusqa niran: --Chaqa mana nuqapi kriyiqkunaqami imanutaq wanushakunamaqa chaynu. Chaymi dijay wanushakunaqa paykunapurana pampanakunqa. Ashwan qamqa rir yach'achikuy imanumi Dyus mantakun nir ima. 61Qashan ukqa niran: --Taytituy, nuqami pullayki rinayani. Piru puntataqa dijamay rishaq wasiypi kaqkunata 'Rishaqna' ninaypaq. 62Chaynu nitinmi Jesusqa niran: --Mayqanpis aradunpi aypakusha yapukuyar, ikiman chapakuqnu riqqami, Dyuspa mantakuyninpaqqa mana sirbinchu nir.
Copyright
Learn More


text:
1Hermanosníy, may jatunchasqa Señorninchej Jesucristopi creejkuna kaspa, amapuni ujkunallata allimpaj qhawaychejchu, wajkunatataj pisipaj. 2Chayta reparanapaj nisunman iskay runas kasqankuta. Ujqa sumaj p'achallisqa, qori anilloyoj kanman, ujnintaj wajcha kanman, thanta p'achayoj. Chantá iskayninkoqa, maypichus tantasqa kashankichej, chayman yaykumunkuman. 3Sumaj p'achayoj runataqa jatumpaj qhawaspa, niwajchej: Kay aswan sumaj tiyanapi tiyarikuy, nispa; wajcha kajtarí niwajchej: Qanqa jaqaynejpi sayakamuy, nispa, chayrí: Chay pampallapi chukukuy, nispa. 4Manachu chayta ruwaspaqa, wakinkunallata jatumpaj qhawashankichej, sajra yuyayniyoj juezkuna jina? 5Munasqa hermanosníy, uyariwaychej: Manachu Diosqa wajchasta ajllakun creeypi qhapaj kanankupaj? Manachu paykunata ajllakun reinompi herenciayoj kanankupaj, mayqentachus qonanta nerqa Payta munakojkunaman, chay reinopi? 6Qankunatajrí wajchasta p'enqaypi rikhurichinkichej. Manachu qhapajkunaqa llakichisunkichej? Manachu paykunallataj juezkunajpa ñawpaqenman qhatatasunkichej juchachasqa kanaykichejpaj? 7Manachu paykunaqa sajrata rimanku chay may sumaj sutipaj, mayqenwanchus qankuna sutichasqa kankichej, chaypaj? 8Diosmanta Qhelqasqapi Reypa kamachisqan ley kayta nin: Runa masiykita munakuy qan kikiykita jina, nispa. Chaytachus cheqamanta junt'ankichej chayqa, allinta ruwankichej. 9Wakin runasllatachus allimpaj qhawankichej chayrí, juchallinkichej, Diospa leynimpa ñawpaqempitaj juchachasqa kankichej, leyta p'akejkuna jina. 10Sichus pillapis tukuynin leyta kasuspapis, leypa ujnin kamachisqallantapis p'akinman chayqa, chay runaqa tukuynin leymanta juchachasqa rikhurin. 11Dios nerqa: Ama khuchichakunkichu, nispa. Nillarqataj: Ama runata wañuchinkichu, nispa. Kunanqa qhawariy: Qan amapis khuchichakuychu; chaywampis runata wañuchiwaj chayqa, leyta p'akinkiña. 12Qankunaqa ajinata parlaychej, ajinallatataj ruwaychej, imaraykuchus kacharichej leynejta juzgasqa kankichej. 13Pichus wajkunata mana khuyajqa juicio p'unchaypi mana khuyayta tarenqachu. Khuyakuytaj atipan juiciotaqa. 14Hermanosníy, ima walejtaj kanman sichus pipis nillanman Diospi creesqanta, manataj ruwasqasninwan rikuchinman ajina kasqanta chayqa? Atinmanchu chay creesqallan payta salvayta? 15Chayta reparanapaj nisunman uj hermano, chayrí hermanapis, mana p'achayoj kanman, sapa p'unchay mikhunamanta pisichikuspa. 16Chantá ujniykichej ninman: Walejlla risuchun; chirimanta q'oñikamuy, sajsakamuytaj, nispalla, manataj imatapis payman jaywanmanchu. Chay nisqallanqa ni imapi chay pisichikojta yanapanchu. 17Ajinallataj creeypis: Sichus runaqa ruwasqasninwan mana rikuchin creesqanta chayqa, chay creesqanqa wañusqa. 18Chaywampis pipis ninman: Qanqa creenki, noqajtatajrí ruwasqasniy kapuwan. Rikuchiway creesqaykita mana imata ruwaspalla, noqataj rikuchisqayki creesqayta ruwasqasniywan. 19Qan creenki uj k'ata Dioslla kasqanta. Chayqa walej. Jinallatataj supaykunapis creenku, manchachikuywantaj kharkatitinku. 20Mana yuyayniyoj runa, rikuchisqayki runaj creesqanqa wañusqa jina kasqanta mana ruwasqanwan khuska rikuchikuspa. 21Manachu ñawpa tatanchej Abrahamqa cheqan runapaj qhawasqa karqa ruwasqasninrayku, maypachachus churin Isaacta jaywarqa altar patapi chaypacha? 22Rikunki jina, Abrahampa creesqanqa ruwasqanwan khuska rikuchikorqa, chay ruwasqanwantaj creesqanqa junt'asqa karqa. 23Ajinapi junt'akorqa Diosmanta Qhelqasqapi imatachus nisqan: Abrahamqa Diospa nisqampi creerqa, chay creesqanraykutaj Diosqa Abrahamta cheqan runapaj qhawarqa, nispa. Jinataj Abrahamqa Diospa kawsaqen nisqa karqa. 24Kaypi reparankichej runaqa cheqampaj qhawasqa kasqanta ruwasqasninrayku, mana creesqanraykullachu. 25Ajinallatataj, manachu phisu warmi Rahabpis cheqampaj qhawasqa karqa allinta ruwasqanrayku? Payqa chay kachasta wasinman wajyarikorqa, yanaparqataj waj ñanta kachapuspa. 26Imaynatachus mana almayoj cuerpopis wañusqa kashan, ajinallatataj mana ruwasqasniyoj creeypis wañusqallataj kashan.
Copyright
Learn More


text:
1Cananñatacmi chalapacü-masïcuna, willaycälishayqui Jesusninchic cutimuptin paywan lluypis juntunacunanchicpi. 2Ama pinsamintucuyalcaychu “Chay muyunca ćhämunñam” nil willacuycunapapis, cartapapis ütac quiquin Pablopapis nïcunällawan'a. 3Ama-ari imawanpis mayanwanpis ingañachicuyalcaychu. Caycunalämi puntacta pasan'a: jinantin pachäćhümi Diospa cuntran ćhïnicüninca śhalcapäcun'a “Ampïta manañam yaćhaytapis munäñachu” nil. Chaycunapïtam śhalcamun'a allincäta jalutacü nunaca, chay camacäśha cananpä unanchäśha nunaca. 4Paymi Diospa cuntran śhalcul “Ya'a puydïcällactam alawapämanqui” nil imacunacta alawätapis payllaman cutichin'a. Quiquin Diospa chuya wasintapis duyñuchacuyculmi “Ya'am quiquin Dios cayá” nil mandaćhacamun'a. 5Amcunaćhu cayal ¿manachun caycunapi nipäculac? 6Amcuna yaćhapäcunquimá chay juyu nuna manalä timpunćhu licalimunanpä ima atajaläśhantapis. 7Masqui pacaläcäta manalä licaycuyaptinchicpis chay mana allin lulaynincuná muyuyanñamá. Chay atajaläśhancäta julünallanñamari cayan. 8Aśhüchiptin Diosta jalutacüca licalimuptinpis Jesus cutimulmi juc limayllawan wañüchin'a, camacaycülun'a. 9Cay jalutacüca quiquin Satanaśhpa sumä pudirninwanmi śhamun'a milagrucunacta lulaśhtin siñalcunawan quirichishtin imalä canpis. 10Chay imaymana mana allin artinwanmi ingañayta jicutaycun'a, Diospa cuyacuyninta salbaśha cananpä jalutacü wañuypä cä nunacunäta. 11Chaymi chay ingañacuyninwan aysachicunanpä Diosninchic caćhaycun'a. 12Chay mana allincällaćhu cushisha cawsapäcul rasuncäta mana ćhasquiculcäśhanpïtam lluy mućhuchisha capäcun'a. 13Amcunactam ichá cuyaśhá chalapacü-masïcuna cay pacha manaläpis captin cuyacuyninwan aclaculcäśhulanquiña paywan wiña-wiñaypä cawsapäcunayquipä. Caycunapïta, ya'acuna ¿manachun Diosninchicta anradisicüman? Diosninchicpi willapäcuptí paypa Ispiritunmi rasuncäman chalapaculcänayquipä yanapaycälishulanqui. Jinalculmi canan imawanpis yanapayalcäśhunqui muyun-muyun masta paynu capäcunayquipä. Caynu lulapäcuśhayquipañatacmi Jesusninchicpa bïdanwan partiycuśhanülla capäcunqui. 15Chayurá chalapacü-masïcuna masïsu tacyaycälil ama un'apäcuychu cartap ütac shimïwan yaćhachipäcuśhäcunätapis. 16Quiquin Salbacü Jesusninchicwan cuyamäninchic Tayta Diosmari llaquipayninpa śhun'unchicta wiña-wiñaypä acchiycachimälanchic. 17Pay-ari ima lulayćhüpis limayćhüpis callpanchaycuśhunqui tacyaycälichishunqui.
Copyright
Learn More


text:
1Jesucristopa serviqnin hinaspa apostolnin ñoqa Simon Pedrom kay cartata apachimuykichik ñoqayku hina iñispa precioyoq salvacion chaskiqkunaman. Chaytaqa chaskirqanchik Diosninchik hinaspa salvaqninchik Jesucristo allin ruraq kasqanraykum. 2Diosyá ancha-anchata favorecesuspaykichik hawkallata kawsachisunkichik paytawan hinaspa Señorninchik Jesusta reqsisqaykichikrayku. 3Diosmi atiyninwan tukuy ima necesitasqanchikta qowarqanchik kawsananchikpaq hinaspa payta servinanchikpaq. Chaytaqa qowarqanchik achkiriyninpiwan sumaq sonqo kayninwan qayawaqninchikta reqsichiwaspanchikmi. 4Achkiriyninpiwan sumaq sonqo kayninwanmi qowarqanchik hatun valorniyoq promesankunata chaynapi Dioswan huklla kananchikpaq hinaspa kay pachapi mana allin ruray munasqanchikmanta ayqenanchikpaq. 5Chayraykuyá iñispaqa kallpanchakuychik allin sonqoyoq kanaykichikpaq. Allin sonqoyoq karuspañataqyá kallpanchakuychik aswan yachayniyoq kanaykichikpaq. 6Yachayniyoq karuspañataqyá kallpanchakuychik controlakuq kanaykipaq, controlakuq kaspañataqyá pacienciakuychik, pacienciakuspañataq Diosta serviychik. 7Diosta servispañataq wawqe-panintin sientinakuychik, sientenakuspañataq kuyakuq kaychik. 8Sichu aswan-aswan kaykunata ruraptikichikqa vidaykichikqa manam yanqapaqchu kanqa, manataqmi yanqapaqtaqchu Señorninchik Jesucristotapas reqsirqankichik. 9Mana kaykuna ruraqmi ichaqa kachkan ñawsa hina mana ancha rikukuq, payqa qonqarunmi ñawpaq huchankunamanta Jesucristopa mayllasqantapas. 10Wawqe-panillaykuna, Diospuni qayasuchkaptikichikqa hinaspa akllasuptikichikqa qaqa hina sayanaykichikpaqyá kallpanchakuychik. Chaynata ruraspaykichikqa manam haykapipas urmankichikchu. 11Chaynapim salvakuq Señorninchik Jesucristopa wiña-wiñaypaq munaychakusqanman kusikuyllawanña yaykunkichik. 12Chayraykum chaykunataqa yuyachichkasqaykichik yachachkaptikichikpas hinaspa cheqappi qaqa hina sayachkaptikichikpas. 13Allinpaqmi creeni kawsachkaspayraqqa kaykunamanta yuyariykachiyta. 14Señorninchik Jesucristom niykuwanña chaylla wañukunaymanta. 15Atisqaytam rurasaq wañukuptiypas kaykunamanta yuyanaykichikpaq. 16Manam cuentota hinachu yachachisqaykiku Señorninchik Jesucristopa atiyninmantawan hamunanmantaqa, kikiykupunim rikurqaniku kancharichkaq hatun kayninta. 17Dios Taytam payta hatunchaspan achkirichirqa hinaptinmi sumaqllaña hanaq pachamanta rimamurqa: —Paymi kuyasqay Churiy, payraykum kusisqa kachkani —nispa. 18Ñoqaykupunim uyarirqaniku hanaq pachamanta nimusqanta, chaytaqa uyarirqaniku Diospa akllasqan orqopi Señorwan kachkaspaykum. 19Kay uyarisqaykumantapas aswan hapipakunaraqmi kapuwachkanchik Diosmanta willakuqkunapa qellqasqanqa. Allintam rurankichik chay qellqasqankuta tutayaypi ratachkaq lamparata hina sumaqta qawaspaykichikqa, chaynatamá rurankichik Jesucristo achikyaq lucero hina sonqoykichikta kancharimunankama. 20Puntataqa kaytayá yachaychik: Diosmanta willakuqkunaqa qellqarqa manam kikinkupa entiendesqanman hinallachu 21Paykunaqa qellqarqa manataqmi runapa munasqanman hinallachu, aswanqa Chuya Espiritupa guiasqanman hinam Diosmanta rimarqaku.
Copyright
Learn More


text:
1Ñáuca cangunahuan tiyashca uras Diospa Samaita uyauc runagunata rimashcacuinta mana usharanichu cangunahuan chasna rimangahua huauquiguna. Astahuanbas canguna aicha munashcata raucuna ashcaraicu Cristota mana sinzhi quiriccunatacuinta cangunata rimarani. 2Ñáa llullu huahuagunaga sinzhi micunata mana micuc asha chuchullahuan causaungunami. Chicuintallata canguna sinzhi yachachishca shimita chara mana uyac acpi ansa yachachinata cuintarani. Cunangama canguna chara sinzhi yachachishcata uyanata mana ushanguichichu. 3Chara aicha munashcata raucuna anguichi. Pariu mana alita yuyarisha mana alita rimasha chican chican tucushcanguichi. Chimanda yachanchi aicha munashcata raucuna anguichi, Diosta mana quiric runacuinta puriunguichi. 4Maicanguna ñucanchi Pablo runa manchi ninguichi, shuccuna ñucanchi Apolospa runa manchi ninguichi. Canguna chasna rimasha manachu camba aicha munashcata raunguichi. 5Yuyarichi. Pitan Pablo. Pitan Apolos. Ñáucanchiga Diosta sirbic runalla manchi. Pai caran runa tarabanata cushcacuinta chillata raranchi. Chasna acpi ñucanchi Diospa shimita camachiupi manachu Cristota quiriranguichi. 6Ñáucaga Diospa shimita camachisha muyuta tarpuccuinta arani. Apolosca chi tarpushcagunata cuiraccuinta asha cangunata mas yachachishca. Randi Diosca chi muyuta huiñachisha mirachishca. 7Tarpuc runa, muyuta cuirauc runahuas manachu yanga an. Dioslla huiñachic ashcamanda tucuita rauc man. Paillata yuyarichi. 8Tarpuc runas muyuta cuirauc runas pariu aunguna. Chasna agllaita caran amu rashca tuputa Dios pagashcacuinta cungami. Paiguna ali tarabashca acpi Dios alita pagangami. 9Ñáucanchihuas Apolospas Diospacta rasha paihuan pariu tarabaccuna anchi. Ñáa canguna shungüibi Dios tarabacpi paihua chagracuinta anguichi. Chasnallata huasicuinta anguichi. Diosca paihua munaita cangunahuacpi rasha huasita shayachishcacuinta ran. 10Jesucristota quirinamanda cangunata camachingahua callarirani canguna ali huasicuinta tucuchun nisha. Dios ñucata llaquisha ali yuyaita cuhuashcaraicu huasita punda shayachic runacuinta mani, huasha shuccuna Diospa shimita mas yachachisha chi huasita mas jahuamacuinta shayachisha riunguna. Caran yachachic runa alita yuyarisha yachachinauchun. 11Ñáa pundaga Jesucristomi, pai punda sinzhi istandicuinta acpi shuc illanmi. Mana pihuas shuc punda istandita churanata ushanzhu. 12Huasha chi huasita shayachic runagunaga caran shuc ali sinzhigunahuan baliccunahuan shayachinata ushanaun, curihuan cullquihuan rumihuancuinta. Maicanguna mana alita shayachinaun mana unaita durana ruyahuan, chindahuan, yanga pangahuancuinta shayachinaun. Chicuinta Diosmanda yachachinata camachisha maicanguna ali yachachinaun, maicanguna mana ali yachachinata yachachinaun. 13Randi puchucai punzha pactacpi caran amu rashcaguna ricuringami. Chi punzha Diospagmanda nina tucui rashcagunata rupachisha camangami ima tunu acta ricuchingahua. 14Maican runa mana rupaibag huasita shayachishcacuinta rasha chi alita rashcagunamanda alita pagaitucungami. 15Chi mana alita shayachic runaga ninamanda quishpingami randi pai rashcagunaga rupashca tucusha mana imahuas puchungachu. 16Yuyarichi. Manachu yachanguichi Diospa Samai cangunahuacpi causaun. Chasna causashcaraicu Yaya Diospa huasi manguichi. 17Maican runa Diospa huasita huaglichicpi Dios chi runata huaglichingami. Chasna rangami paihua huasi yapa ali sumac ashcaraicu. Ñáa cangunaga Yaya Diospa quiquin causana huasi manguichi. 18Cangunallata ama umasha pandaringuichichu. Canguna cai mundu yachachinata yapa yachashcaraicu yapa yuyaiyuc manchi nisha yuyarisha pandaringuichi. Astahuanbas cai mundumanda yachaita saquichi Diospagmanda ali yuyaita yachangahua. 19Diosca nin cai mundumanda yuyai paihuacpi yanga man. Paihua shimibi quillcashcami casna nisha: Paiguna quiquin yuyarinagunahuanlla Dios chi yuyaiyuc runagunata muduyachingami. 20Chasnallata israelgunata mandac ñaupa causac rey amu David chicuinta quillcashcami: Jatun Diosca chi yachaucuna yuyarinaguna yanga manaun nin. 21Chiraicumanda maican canguna ñuca Pablohua runa mani nishaga, ñuca Apolospa runa mani nishaga, ñuca Pedrohua runa mani nishaga yanga yuyarishcanguichi, tucui ñucanchi runa ashcaraicumanda. Runa acpi ama ñucanchita yapacta balichichichu. Randi casna yachaichi, llambuguna tiyanchimi cangunata yanapangahua. Ñáucahuas Apolohuas Pedrohuas, cai munduhuas, causaibas huañuibas, cunan tiyanahuas huasha tiyanahuas, tucui imahuas cangunahuagmi aunguna cangunata yanapangahua. 23Chasnallata cangunaga Cristohuac manguichi, Cristoga Yaya Diospac man.
Copyright
Learn More


text:
1- 2Irmänucuna, sumaj tantiyacunquiman. Washäcuj Jesús llaquipämashanchi-jina nuwapis alli shimilläpa piñacushayqui. Waquin runam ichanga tincupämar nin: ‹‹Pablo quiquillanpaj imatapis ashir purin.›› Jananmanpis nin: ‹‹Ricay ñawinchiçhu rimaytapis mana camäpacunchu; carullapita ullguj-tucun.›› Nuwaga piwanpis çhuracayta mana ashiycächu. Watucuj shamur, alli shimilläpa piñacushayqui. Tincupämajcunatam ichanga sumaj piñacushaj. 3Wañucuj runa carsi, Jesúsllapita willapäcur puriycä. Runacuna alli-tucur tincupämaptinsi, mana chapacushächu. 4Runacuna shungun munashallanta ashir, pitapis ashipan. Nuwam ichanga Tayta Diosninchi tantiyächimashannuylla willapäcuycä. Payga munayniyuj cashpan alli-tucujcunata içhipun. Yarpay-sapa-tucuptinpis, pampaman çhayachin. 5Alli-tucujcunaga runacuna Tayta Diosninchita wiyacunanta mana munanchu. Chaypis shiminta çhasquicur wiyacunanpaj tucuy-jinanpa Washäcuj Jesúspita willapäcushaj. 6Chaymi llapaniqui sumaj wiyacärinquiman. Çhayamur, mana wiyacujcunata piñacushaj. 7Mä, tantiyacushun. Pipis: ‹‹Llapan shungüwan Washäcuj Jesúsman yupachicü›› nir nuwacunatapis alli ñawinwan ricamanman Washäcuj Jesúspa maquinçhu cawarcaycaptï. 8‹‹Pablo nishan-nishan purichimanchi›› niptiquisi, mana pingacüchu. Tayta Jesústa wiyacunayquipaj maquïçhu purichij; mana pingayman çhuranajpächu. 9Chaymi cartäta liguir, ama mancharinquichu. 10Waquinniqui rimarcaycanqui: ‹‹Cartallançhu Pablo sumaj ullguj-tucun. Ricay ñawinchiçhüga wañunächi. Rimaytapis pantapacun.›› 11Chaynuy niptiquisi, sumaj wiyamanquiman. Watucuj shamur, cartäçhu isquirbimushänuylla sumaj piñapäshaj. 12Alli-tucujcuna pampaman çhuramaptinsi, mana imananchu. Jucta pampaman çhurar, imata rimashantapis mana musyanchu. Upa cashpan quiquin-pura alli-tucun. 13Nuwacunaga tantiyaycullar, imatapis rimashaj. Tayta Diosninchi camacächisha marcayquimanpis çhayamunäpaj. Paymi camacächisha may-chayçhüpis willapäcunäpaj. 14Musyashayquinuypis ñaupata alli willapata willapäcuj shamushcä. Ichanga mana alli-tucushcächu. Mana willapaptij, Washäcuj Jesúspa shiminta mana wiyanquimanchu caran. 15Nuwacuna mana jucpa arushallanwanchu alli-tucü. Manchäga Tayta Diosninchi camacächishannuylla shiminta willapaycaj payman sumaj yupachicunayquipaj. Shimin shunguyquiman sumaj çhayaptin, aruynïpis achcajman çhayanman. 16Juclä marcacunaçhüpis Jesúspita willapäcunämi. Juc willacuj aywash captin, ama aywämanchu. Pipis mana jamurpämänanpaj juc willacushanman mana jaticällar purishaj. 17Tayta Diosninchipa shiminçhüpis nin: ‹‹Pipis alli ricash cayta munar, Tayta Diosnillanchita alliman çhuranman.›› 18Runata mana alli-tucushanpitachu alli ricanchi. Manchäga quiquin Tayta Diosninchi alli ñawinwan ricaptinraj, nuwanchipis alli ñawinchiwan ricanchi.
Copyright
Learn More


text:
1Kamachej Festoqa Cesareaman chayamuspa, kinsa p'unchayninman Jerusalenman wicharerqa. 2Chaymantaj jamorqanku kuraj sacerdotes, judiosmanta aswan atiyniyojkunawan Pablota ch'ataykunankupaj. 3Festomantataj mañakorqanku Pablota Jerusalenman pusachinanta, imaraykuchus paykunaqa ñapis yachachinakorqankuña ñampi Pablota wañuchinankupaj. 4Festorí paykunaman kuticherqa: Pabloqa Cesareapi presochasqa kashan. Noqapis usqhayllata pisi p'unchaymantawan kutiripusaj. 5Qankunamanta wakin kurajkuna noqawan khuska Cesareaman urayk'uchunku, jaqaypitaj chay runa juchayoj kajtenqa ch'ataykuychej, nispa. 6Festoqa Jerusalenpi qhepakorqa pusajtachus, chayrí chunka p'unchaytachus, chaymantataj Cesareaman urayk'orqa. Q'ayantimpachataj, juzgadopi tiyaykukuspa, kamacherqa Pablota ñawpaqenman pusamunankuta. 7Pablo yaykumojtin, Jerusalenmanta jamoj judiosqa Pablota muyuykuspa, ch'ataykuyta qallarerqanku jatuchaj juchasmanta tumpaspa; chaywampis mana rikuchiyta aterqankuchu ajinapuni kasqanta. 8Chantá Pablo kuticherqa: Mana noqaqa ima juchatapis ruwanichu judiospa leynimpa contranta, nitaj Temploj contranta, nillataj Cesarpa contrantapis, nispa. 9Festotajrí judiosman allinta rijch'ayta munaspa, Pablota taporqa: Munawajchu Jerusalenman riyta, chaypi kay imasmanta noqa juzgasunaypaj? nispa. 10Pablo kuticherqa: Cesarpa juzgadompi kashani; chaypimin juzgasqa kanay tiyan. Mana ima sajratapis judiospa contranta ruwanichu. Qan allinta chaytaqa yachanki. 11Chayrayku, ima juchatachus wañunaypaj jina ruwani chayqa, mana manchachikunichu wañuyta. Tumpawasqanku mana jina kajtenqa, ni pi atinchu paykunaman jaywaykuwayta. Manachayqa Cesarkama chayasaj, nispa. 12Festotaj yuyaychajninkunawan parlaytawan, Pabloman kuticherqa: Sichus jatun kamachej César uyarinasunta munanki chayqa, atinki riyta pay uyarisunampaj, nispa. 13Rey Agripaqa, panan Berenicewan pisi p'unchaykunamanta Cesareaman jamorqanku Festota waturikoj. 14Uj mashkha p'unchayta chaypi kasqankumanta, Festoqa willarerqa rey Agripaman Pablomanta: Kaypi uj preso kashan Felixpa saqesqan. 15Jerusalenpi kashajtin, judiosmanta kuraj sacerdotes, kurajkunawan jamuspa, payta ch'ataykorqanku, mañawarqankutaj wañunampaj juchachanayta. 16Noqatajrí paykunaman nerqani romanosqa mana pitapis juchachallaykuchu wañunampaj manaraj ch'ataykojkuna uyanchashajtinku, nitaj ch'atasqa runapis kutichikushajtin. 17Kayman jamojtinkutaj, q'ayantimpacha juzgadopi tiyaykukuspa, Pablota pusachimorqani. 18Ch'atajkuna tantakojtinku, noqaqa yuyarqani ima sajramantachá juchachanankuta, manataj jinachu kasqa. 19Paykunaqa Pablota ch'ataykusqanku Diosninkuta yupaychanamanta, chantá Jesús sutiyoj wañusqa runamanta, pimantachus Pablo nin kawsashasqanta, chaymanta. 20Chay imasmanta mana yachaspa imaynatachus ruwanayta, Pablota taporqani: Munawajchu Jerusalenman riyta, chaypi kay imasmanta noqa juzgasunaypaj? nispa. 21Pablorí munarqa jatun kamachej Cesarkama chayayta. Chayrayku kamacherqani preso kananta, jatun kamachejman pusachinaykama, nispa nerqa Festoqa. 22Chantá Agripaqa nerqa Festoman: Noqapis munayman chay runata uyariyta, nispa. Festotaj nerqa: Q'aya payta uyarinki, nispa. 23Q'ayantenqa Agripawan, Berenicewan sumaj p'achallisqa yaykorqanku juzgadoman. Paykunawan khuska yaykullarqankutaj soldadosta kamachej, llajtapi kurajkuna ima. Festotaj kamacherqa Pablota pusaykamunankuta. 24Chantá Pablo chayamojtinkama, Festo nerqa: Rey Agripa, qankunapis wiraqochis noqaykuwan kajkuna: Kaymin chay runaqa, pimantachus tukuy judíos Jerusalenpi, jinallatataj kaypipis mañakuwanku wañuchisqa kananta, chay. 25Noqataj mana ima juchata paypi tarinichu wañuchisqa kanampaj jina. Chaywampis paypuni jatun kamachej Cesarwan uyarichikuyta munasqanrayku, Cesarman pusachisaj. 26Manataj yachaspa imatachus cartapi kamachejniyman apachinayta, kunan payta wajyachini ñawpaqeykichejman, astawanqa qan rejsinaykipaj, rey Agripa. Ichapis astawan payta tapuspa, yachayta atiyman imatachus cartapi ninaypaj. 27Noqapajqa mana walejchu kanman presota apachinay, mana allinta willaspa imamantachus tumpasqa kasqanta.
Copyright
Learn More


text:
1Egiptomanmi Josetaqa aparqanku. Chayman apaq Ismael runakunamantan Egipto runa Potifarqa rantikurqan, payqa Faronpa oficialnin guardia umallin karqan. 2Señor Diosqa Josewanmi kasharqan, chaymi Joseqa patronnin Egipto runaq wasinpi tukuy imapipas allillanpuni kasharqan. 3Chaymi patronninqa repararqan, Señor Dios paywan kashasqanta, paypa tukuy ima ruwasqantapas Señor Diospa allinyachishasqantawan. 4Ahinatan Joseqa Potifarwan munachikurqan, paypa yanapaqnintaq karqan. Josetaqa wasin mayordomotan churarqan, hinaspa lliw kaqninkunata payman hap'ichirqan. 5Wasintapas lliw kaqnintapas payman hap'ichisqanmantapachataq Señor Diosqa Joserayku Egipto runaq tukuy kaqninkunata samincharqan, wasinpi kaqtapas campopi kaqtapas. 6Chaymi Joseman hap'ichirqan tukuy kaqninta, pay kaqtinqa manan imatapas yuyarqanñachu aswanpas mikhunallanpiña. Joseqa karqan sumaq rikch'ayniyoq munay siklla. 7Chaykuna qhepatataq patronninpa warminqa Joseta qhawapayarqan, hinaspan nirqan: –Ñoqawan puñuy, nispa. 8Josetaq mana munarqanchu, aswanpas patronninpa warminta nirqan: –Qhawariy, patronniyqa manan wasinpi tukuy kaqninkunamanta ñoqata hark'awanchu, aswanmi lliw imaymananta hap'iykachiwan. 9Manan kay wasipi ñoqamanta aswan atiyniyoq kanchu, manataq imatapas hark'awanchu, aswanpas qanllatan, warmin kasqaykirayku. ¿Imaynan kay sinchi mana allinta ruwaspa Dios contra huchallikuyman? nispa. 10Sapa p'unchayña patronninpa warmin ladonpi puñunanpaq Joseta rimapayashaqtinpas, Joseqa manan paywan puñuyta munarqanchu. 11Huk p'unchaymi Joseqa wasiman llank'aq haykurqan, manataq wasipi kaqkuna pipas chaypi karqanchu. 12Hinan warmiqa p'achanmanta hap'ispa nirqan: –Ñoqawan puñuy, nispa. Hinaqtinmi payqa warmiq makinpi p'achanta saqerparispa phawaylla ayqerikurqan. 13Warmitaq makinpi p'achanta saqerparispa hawaman ayqesqanta rikuspa 14waqyakurqan wasipi kaqkunata, hinaspan paykunata nirqan: –Qhawariychis, Hebreo runatan pusamuwanchis burlakuwananchispaq. Paymi hamuwan ñoqawan puñunanpaq, ñoqataq kunkayoqta qaparirqani, 15chaymi waqyakuqtiy qapariqtiy p'achanta qayllaypi saqerparispa phawaylla ayqerikun, nispa. 16Hinaspan payqa Josepa p'achanta qayllanpi churarayachirqan qosan wasiman hamunankama. 17Qosan chayamuqtintaq payqa willarqan chay kikin simikunallatataq: Pusamuwasqaykiku chay kamachi Hebreo runan hamuwan burlakuwaqniy. 18Ñoqa waqyakuspa qapariqtiymi payqa qayllaypi p'achanta saqerparispa hawaman ayqerikun. 19Chay hinatan kamachiyki ruwawan, nispa. Chaymi willasqan simita uyarispa patronninqa sinchita phiñakurqan. 20Hinaspan patronninqa Joseta hap'ispa carcelman churarqan, reypa presonkunaq kasqanman. 21Señor Diosmi ichaqa Josewan kasharqan, hinaspan payta khuyapayarqan, carcelpi guardia umalliwanpas sumaqta qhawarichirqan. 22Chay umallin Joseta churarqan carcelpi llapa presokunata qhawananpaq, chaypi ima ruwanatapas pay ruwananpaq. 23Cárcel guardia umalliqa manañan imatapas qhawarqanchu Josepa makinpi kaqkunataqa, Señor Diospa Josewan kasqanrayku. Paypa imapas ruwasqantaqa Señor Diosmi allinyachirqan.
Copyright
Learn More


text:
1Persia suyu rey Ciro kinsakaq watapi kamachikushaqtinmi Beltsasar sutichasqa Danielman Diosqa siminta willarqan: Simiqa cheqaqmi karqan ichaqa sinchi sasa entiendenan karqan. Chay simiqa rikhuriypin Danielman sut'inchasqa karqan. 2Chay p'unchaykunan ñoqa Danielqa kinsa semanantin llakipi kasharqani. 3Manan sumaq mikhunata mikhurqanichu, manan aychatapas vinotapas mallirqanichu, manan hawinawanpas hawikurqanichu kinsa semana hunt'akunankama. 4Ñawpaqkaq killaq iskay chunka tawayoq p'unchayninpin Tigris hatun mayu patapi kasharqani. 5Hinaspa qhawarispa rikurqani lino p'achawan p'achasqa runata, ch'uya qori chumpiwan chumpisqata. 6Cuerponmi q'ellu umiña hina k'ancharqan, uyanmi lliphllikiqman rikch'akurqan, ñawinkunan rawrashaq nina hina karqan, makinkunapas chakinkunapas llusk'achasqa bronce hinan k'ancharqan, rimarisqan simikunataq ancha askha runaq warararasqan hina karqan. 7Ñoqa Danielmi sapallay chay rikhuriyta rikurqani, manan ñoqawan kashaq runakunaqa chayta rikurqankuchu, aswanmi paykunaqa sinchita mancharikuspa pakakamuq ayqekurqanku. 8Sapallaymi qheparqani chay hatun rikhuriyta qhawarayaspa. Mana kallpayoqmi kapurqani, uyaypas q'elluyaykapurqanmi, kallpa wañuymi kapurqani. 9Rimasqankunata uyarispaytaq yuyay chinkasqa pampaman uyanpamanta wikch'ukurqani. 10Chayllamanmi huk maki hap'iykuwaspa aysariwarqan, khatatataspa makiywan tawnaykukuspa qonqoriykukunaykama. 11Hinaspan niwarqan: Daniel, Diosmi anchatapuni munakusunki, sayariy, makilla uyariway, qanman kachamusqan kani, nispa. Chayta rimaykuwaqtin hinataq khatatataspa sayarirqani. 12Hinan niwarqan: Daniel, ama manchakuychu. Diospa qayllanpi ñawpaqkaq p'unchaymantapacha mana entiendey atina kaqta yachayta munaspa k'umuykukunaykipaq yuyaykukurqanki, chay p'unchaymantapachan Diosqa mañakusqaykita uyarirqan, chaymi ñoqaqa hamurqani. 13Persia suyu kamachikuqmi ichaqa iskay chunka hukniyoq p'unchaynintin hark'awarqan, chaymi huknin umalli ángel Miguel sutiyoq yanapaykuqniy hamurqan, chaypin Persia suyu reykunaq qayllanpi qhepamurqani. 14Qhepa p'unchaykunapi llaqtaykipaq imachus chayamunanta qanman willaqmi hamuni, rikhuriyta rikusqaykiqa chay p'unchaykunapaqmi, nispa. 15Chayta niwashanankamaqa pampa qhawarisqan k'umuykukurqani, manataqmi rimarirqanichu. 16Chayllamanmi runaq churinman rikch'akuqqa simiyta llamiykuwarqan. Hinan ñawpaqeypi sayashaq runata nirqani: Wiraqocháy, chay rikhuriymi sinchita llakichiwan, mana kallpayoqmi kapuni. 17¿Imaynan kay kamachiykiqa qanwan rimanman mana kallpayoq kashaspa, manaña kuyuriytapas atishaspay? nispa. 18Chay, runaman rikch'akuqtaq huktawan llamiykuwaspa kallpachaykuwarqan, 19hinaspa niwarqan: Diosmi anchatapuni munakusunki, ama manchakuychu, ama llakipakuychu. Kallpata hap'iy, kallpachakuy, nispa. Pay rimapayashawaqtinmi kallpachakusharqani, hinaspan nirqani: Wiraqocháy, kallpachawasqaykirayku rimaykuway, nispa. 20Chaymi payqa niwarqan: ¿Yachankichu imaraykuchus qanman hamusqayta? Kunanqa kutipunaypunin Persia suyu kamachikuqwan maqanakunaypaq. Ñoqa kutipuqtiytaq Grecia suyu kamachikuq hamunqa. 21Ichaqa willasqaykiraqmi Cheqaq-kay Qelqapi imachus qelqasqa kashaqta. Manataqmi pipas paykuna contra yanapawanchu, aswanpas qankunata kamachiq Miguel sapallanmi.
Copyright
Learn More


text:
1Ñáuca, Silvanohuas, Timoteohuas caita quillcasha Tesalonica llactai auc quiric muntunma quillcaunchi. Canguna Yaya Diospa runaguna Señor Jesucristohuacpas anguichi. Paigunata tapuni cangunata llaquisha cungailla causaita cunauchun nisha. 2Yaya Diospas Señor Jescristohuas cangunata llaquisha alita rachun nisha mañasha tapuni. 3Ñáucanchi Dioshuan cuintasha cangunamanda tucui uras paita pagrachu nisha rimana anchi. Canguna Yaya Diosta mas, mas yuyariushami yapa sinzhita quiriunguichi, chasnallata cangunapura tucui caran shucta yapa mas llaquinacushami causaunguichi. Chimandami Yaya Diosta pagrachu nisha rimana anchi. 4Canguna turmintarishallata, piñaitucushallata, Diosta mana saquisha ali quirisha causaunguichi. Chiraicu Diosta quiric muntungunata ñucanchillata cangunamanda cushihuan rimaunchi paiguna ali causanaunmi nisha. 5Canguna Jesusta quirishcamanda turmintariunguichimi. Chasna turmintarishcamanda Yaya Dios cangunata rimanga, balic manguichi ñuca ali mandanama yaicungahua nisha. Chasna tucucpi Dios alita raushcata yachanguichimi. 6Yaya Dios alita rasha cangunata turmintachic runagunata taripasha turmintachingami. 7Paigunata taripasha canguna turmintarishcamanda ñucanchitas pai lugaryachingami. Chasna rangami Señor Jesus jahuapachamanda paihua ushaiyuc angelgunandi shamuusha sindiushca nina ucui shamushcai. 8Chasna shamucpi tucui Diosta mana yuyaric runagunata, Señor Jesus quishpichic man nishca shimita mana uyac runagunatas pai sinzhita cashtigangami. 9Paigunata taripasha cashtigashca tucusha Señor Jesuspa ñaupagmanda caruma saquishca tucungaunami, paihua gustu sumacta mana imas ricunaungachu. Chasna caudsayachishca tucusha huiñaigama mana cáilla turmintariungaunami. 10Chi punzhaibi Señor Jesus sumac shamuupi tucui paita quiric runaguna paicuinta sumac chuyac tucungaraunchi, paita ricusha balichisha alabangaraunchi. Chi punzhaibi cangunahuas ñucanchi yachachishcata uyasha quirishcamanda chasnallata tucunguichimi. 11Chiraicu Yaya Dios cangunata cayasha japishca runaguna acpimi ñucanchi tucui uras cangunamandaga mañapasha tapunchi pai munashcashina causanauchun nisha. Chasnallata canguna tucui ali rana munaitas, tucui qurinamanda ranatas paihua ushaihuan pactachichun nisha mañaunchi. 12Chasna tucucpi ñucanchihua Yaya Dios, Señor Jesucristohuas cangunata llaquishcamandami canguna alita rasha causasha Señor Jesuspa shutita balichishca tucungami, pai chasnallata cangunatas balichingami.
Copyright
Learn More


text:
1Chaykuna qhepatan Diosqa Abrahamta probarqan, nirqantaq: –Abraham, nispa. Paytaq kutichirqan: –Kaypin kashani, nispa. 2Hinan Diosqa nirqan: –Kunanqa munasqayki sapallan churiyki Isaacta pusay, hinaspa Moriah hap'iyman riy, chaypin payta ruphachina sacrificiota haywamuwanki, ñoqa nisqayki chay huknin orqo patapi, nispa. 3Hinaqtinmi Abrahamqa tutallamanta sayarispa asnonta caronarqan, iskay kamachinta churin Isaactawantaq waqyarqan. Llant'atapas ruphachina sacrificiopaq llant'arqan, hinaspanmi puririrqanku Diospa nisqan cheqasman. 4Kinsakaq p'unchaypitaq Abrahamqa qhawarirqan, hinaspa karumanta chay cheqasta rikurqan. 5Chaymi Abrahamqa kamachinkunata nirqan: –Kaypi asnontin suyashawayku, ñoqawan churiypiwantaq haqaykama rispa Diosta yupaychamusaqku, hinaspataq kutimusaqku, nispa. 6Hinan Abrahamqa ruphachina sacrificiopaq llant'ata hoqarispa churin Isaacman q'epichirqan, paytaq ninata cuchillotawan makinpi aparikurqan, iskayninkutaq kuska rirqanku. 7Isaacqa taytan Abrahamtan nirqan: –Taytáy, nispa. Paytaq kutichirqan: –¿Ima ninkin, churíy? nispa. Isaactaq nirqan: –Kayqa ninapas llant'apas, ¿maytaq borregori ruphachina sacrificiopaq? nispa. 8Chaymi Abrahamqa kutichirqan: –Churíy, kikin Diosmi ruphachina sacrificiopaq borregotaqa churamunqa, nispa. Iskayninkutaq risharqanku. 9Diospa nisqan cheqasman chayaspankutaq, Abrahamqa altarta perqaspa llant'ata chayman tawqaykurqan. Churin Isaacta mayt'uykuspataq altar pata llant'aman churaykurqan. 10Hinaspan Abrahamqa cuchillota hoqarirqan churinta nak'ananpaq, 11chayllamanmi Señor Diospa angelninqa hanaq pachamanta waqyamuspa nirqan: –¡Abraham, Abraham! nispa. Paytaq kutichirqan: –Kaypin kashani, nispa. 12Hinan nimurqan: –Ama waynachata nak'aychu, amataq imanaypaschu, yachaniñan Diosta manchakuq kasqaykita, manan sapan churiyki qoytapas hark'akuwarqankichu, nispa. 13Hinan Abrahamqa qhepanta qhawarikuspa huk anejota rikurqan waqranmanta huk ch'aphra-ch'aphraqpi chakaykusqata. Hinaspan payqa asuykuspa anejota hap'irqan, churinpa rantinpitaq ruphachina sacrificiota haywarqan. 14Chaymi Abrahamqa chay cheqasta suticharqan “Señor Diosmi churamunqa”, nispa. Chaytan kunankama ninku: “Señor Diospa orqonpin churamusqa kanqa”, nispa. 15Señor Diospa angelnintaq hanaq pachamanta iskaykaq kutita Abrahamta waqyamuspa 16nirqan: –Señor Diosmi nin, kayta ruwasqaykiraykun, manataq sapan churiykita qoytapas hark'awasqaykiraykun ñoqaqa sutiypi jurani anchatapuni qanta saminchanaypaq. 17Anchatapunin mirayniykita askhayachisaq hanaq pacha ch'askakunata hina, lamar-qocha patapi aqota hina. Mirayniykin awqaykikunata atipanqa, 18simiyta kasukusqaykiraykun kay llapan ayllukunapaqpas samincha kanqaku, nispa. 19Chaymantataq Abrahamqa kamachinkunaman kutimpurqan, hinaspan Beersebaman kuska ripurqanku. Beersebapin Abrahamqa tiyarqan. 20Chaykuna qhepatataq Abrahamman willarqanku: Milcan wawqeyki Nacorpaq wachakun 21phiwin Uzta, wawqen Buzta, Aranpa taytan Quemuelta, 22Quesedta, Hazota, Pildasta, Jidlafta, Betueltawan, nispa. 23Betuelqa Rebecaq taytanmi karqan. Chay pusaq wawakunatan Milca wachakurqan Abrahampa wawqen Nacorpaq. 24Nacorpa tiyaqmasin Reumpas wachakullarqantaq Tebata, Gahamta, Tahasta, Maacatawan.
Copyright
Learn More


text:
1Apu Señor Diospa Espiritunmi hunt'aykushawan, paymi akllakuwaspa hawiwarqan wakchakunaman allin willakuykunata willanaypaq. Kachamuwarqanmi llakisqa sonqoyoqkunata kusirichinaypaq, presokunaman kacharisqa kanankuta willanaypaq, carcelpi kaqkunaman lloqsipunankuta willanaypaq. 2Kachamuwarqanmi llaqtanta khuyapayanan p'unchay chayamunanta willanaypaq, awqanchiskunaman paypa ayni-kutichinan p'unchay hamunantawan willanaypaq. Kachamullawarqantaqmi lutopi kaqkunata sonqochanaypaq, 3Sionpi tiyaq llakikuymanta lutokuspa usphawan hach'ikunanmantaqa sumaq coronata qonaypaq, waqaymantaqa q'ochukuyta qonaypaq, unphuyaymantaqa yupaychayta takichinaypaq. Paykunaqa Señor Diospa mallkisqan encina sach'a hinan kanqaku, chanintapunin kawsanqaku, Señor Diostan hatunchanqaku. 4Paykunan ñawpa raqaykunata wakmanta perqanqaku, ñawpa thunisqakunatan wakmanta sayarichinqaku, unayña thunisqa llaqtakunatan wakmanta hatarichinqaku. 5Wak llaqtayoqkunan ovejaykichista michipusunkichis, wak runakunan chakraykichista llank'apusunkichis, uvasniykichistapas pallapusunkichis. 6Qankunataq “Señor Diospa sacerdotenkuna” nisqa kankichis, “Diosninchista serviqkuna” nisqa kankichis. Hatun suyukunaq kaqninkunatan usachinkichis, qhapaq kayninkun qankunaq kapunqa. 7Qankunaqa manañan p'enqachisqachu k'umuykachisqapaschu kankichis, aswanpas suyuykichistan hap'ikapunkichis, chaypin ancha askha kaqniyoq kankichis, wiñaypaqtaqmi q'ochukunkichispas. 8Señor Diosmi nin: Ñoqaqa chanin-kaytan munakuni, suwakuytapas mana chanin ruwaytapas cheqnikunin. Hunt'aq kaspaymi paykunaman premiota qosaq, paykunawanmi wiñaypaq rimanakusaq. 9Mirayninkupas hatun suyukuna ukhupin mentasqa kanqa, wawankupas llaqtakuna ukhupin reqsisqa kanqa. Llapa paykunata rikuqkunan reparanqaku ñoqa Señor Diosqa paykunata saminchasqayta, nispa. 10Anchatapunin Señor Diospa ruwasqan hawa q'ochukuni, sinchitapunin Diosniypa yanapawasqanmanta kusikuni, payqa qespichiwarqanmi, ñoqawanmi atipachirqan, uma k'uyunantin noviota hinan p'achachiwarqan, munay illakunawan sumaqchasqa noviata hinan p'achachiwarqan. 11Imaynan chakra yurakunaqa phutumun, imaynan huertapipas muhuqa wiñamun, chhaynatan Apu Señor Diosqa hatun suyukunaq rikushasqan chanin-kayta yupaychayta phutuchimunqa.
Copyright
Learn More


text:
1Diosníy, ¡hamuy qespichiwanaykipaq! Señorníy, ¡usqhamuy yanapaykuwanaykipaq! 2¡Wañuchiwayta munaqkunaqa p'enqachisqa k'umuykachisqa kachunku! ¡K'iriwayta munaqkunaqa llapalla p'enqasqa ayqepuchunku! 3¡Asipayawaqniykunaqa p'enqasqapuni kutipuchunku! 4Qanman llapa hamuqkuna ichaqa, qanwan q'ochukuchunku kusikuchunku. Qespichiyniykita munakuqkunaqa: ¡Diosqa hatunchasqa kachun! nillachunkupuni. 5Ñoqaqa llakisqan kashani, wakchan kashani, Diosníy, ¡usqhamuy yanapaykuwanaykipaq! Qanmi yanapaykuwaqniypas qespichiwaqniypas kanki. Señorníy, ¡usqhamullayña yanapaykuwanaykipaq!
Copyright
Learn More